qundao/data-zh-poetry huggingface dataset:
诸公频枉书币促锓拙诗
作者：施闰章
朝代：明
体裁：七言律诗

问讯篇章事若何，未应捡挍尚蹉跎。惭非扬子宁留草，况是文园久负疴。性癖雕虫闻道晚，官无长物累人多。鸡林价重君休论，且趁尊前倚醉歌。
诸城道中
作者：施闰章
朝代：明
体裁：七言律诗

东武诸山接太清，高秋气爽复新晴。琅琊台远阴霞散，马耳峰孤落日明。树带寒花分野色，人穿层坂乱溪声。褰帷此地堪乘兴，转系江南故国情。
诸子夜集署斋
作者：施闰章
朝代：明
体裁：五言律诗

群彦真高会，留欢又别筵。歌声灯下缓，诗态酒中偏。烟月轻寒夜，江山欲暮年。相怜同客舍，且系木兰船。
诸子汎舟孤山
作者：施闰章
朝代：明
体裁：五言律诗

水抱一山孤，春晴积病苏。试风莺出柳，挟子鸭翻蒲。佳客联吴越，残梅定有无。岳王坟下过，愁思满平湖。
诸贤重会白鹭洲三日
作者：施闰章
朝代：明
体裁：五言排律

邹鲁微言远，东南坠绪传。不徒怜契阔，复此共周旋。修渚横江出，高楼切汉悬。衣冠空郡国，耆旧俨神仙。辨难毫芒析，昭融同异捐。道存言简易，心动泪潺湲。阛阓群瞻听，阶庭竞接联。清欢歌雅什，列坐叠长筵。积雪山城白，留宾地主贤。百年虚荏苒，千里重缠绵。诗说惭匡鼎，经传想服虔。他时魂梦绕，应傍水云边。
读书行赠张黄岳同年
作者：施闰章
朝代：明
体裁：古风

后生空腹喜祖龙，老守帖括如童蒙。亦有聚书连屋栋，尘封还与无书同。不见歙州黄岳翁，缥缃充斥一亩宫。手排笔纂少閒日，丹铅简首讫篇终。略抒胸臆作文字，长嗤刻画非天工。我壮同官少同榜，后先视学山之东。见汝高歌留岱顶，摧嵩抑华凭天风。中年勇退良早计，对客偏称左耳聋。别我于今二十载，齿如冰雪双颧红。糠秕一切那可得，坐拥万卷亦豪雄。曹仓邺架眼前少，归田谁信吾侪穷。壬衍呼将阿堵去，文举坐畏清樽空。与君引手向天笑，啾啾坞壁徒秋虫。
读曲歌·其一
作者：施闰章
朝代：明
体裁：乐府曲辞

怜欢含怨怒，当歌敛蛾眉。春风入桃李，婀娜难自持。
读曲歌·其七
作者：施闰章
朝代：明
体裁：乐府曲辞

他人亦怜欢，侬无负欢事。持钗剌侬心，划作相思字。
读曲歌·其三
作者：施闰章
朝代：明
体裁：乐府曲辞

庭前夜合花，枝叶相重复。双乌不肯栖，汝从何处宿。
读曲歌·其九
作者：施闰章
朝代：明
体裁：乐府曲辞

玉井藕如船，定生五石莲。断锦不成匹，当窗仰唤天。
读曲歌·其二
作者：施闰章
朝代：明
体裁：乐府曲辞

虫生黄蘖中，满腹心肠苦。侬向石城住，欢作襄阳估。
读曲歌·其五
作者：施闰章
朝代：明
体裁：乐府曲辞

持歌劝欢饮，欢复强侬醉。歌到懊侬曲，堕侬一生泪。
读曲歌·其八
作者：施闰章
朝代：明
体裁：乐府曲辞

别欢不能眠，远行断消息。羡煞青溪姑，无郎罢相忆。
读曲歌·其六
作者：施闰章
朝代：明
体裁：乐府曲辞

侬歌不言好，薄言托情素。为取欢顾侬，故作曲中误。
读曲歌·其四
作者：施闰章
朝代：明
体裁：乐府曲辞

欢情奈何许，窥井不见底。东家石榴树，累累自成子。
读楚村集追悼丘海石
作者：施闰章
朝代：明
体裁：五言律诗

故人遗咏在，雅志托岩阿。彭泽辞官早，灵均愤世多。悲风生海岱，往事感江河。玄晏吾终忝，高怀奈若何。
读渔洋山人集漫题
作者：施闰章
朝代：明
体裁：七言绝句

莱阳大雅益都清，各自论诗擅一城。玉树临风今独秀，新城不说济南生。
读王元倬孝廉南陔诗
作者：施闰章
朝代：明
体裁：古风

秣陵宾客地，文酒相驱驰。森然豁双眼，突见南陔诗。君亲结根蒂，毛郑滋风徽。一唱复累叹，朱弦有馀悲。名德重徵士，贤书举明时。公车数垂翅，天步中改移。衰白念有母，誓言守茅茨。廿年不复出，长卧钟山陲。怨诽衷小雅，哀歌读楚辞。百家恣采撷，真气浩淋漓。石城耆旧尽，岿然一老遗。扶杖肯出见，古道欣在兹。李郭存楷模，黄绮看须眉。自惭出岫云，仍受长风吹。大道日芜塞，孤鸣来众訾。逝将倒我箧，剖质开心脾。临发申短章，岁晏重相期。
读邢孟贞遗诗
作者：施闰章
朝代：明
体裁：古风

石湖有诗癖，厌作时人语。褊性寡推服，名高亦龃龉。吾侪二三子，同病各相许。殁后收遗文，生死情倍苦。深宵风雨时，读罢乱心绪。毕世绝欢娱，高寒出肺腑。悲歌良独难，微尚亮谁取。墓木忽将拱，田园成宿莽。寓书存藐孤，禄薄愧无补。三复声呜咽，平生泪如雨。
谒华麓田夫子·其一
作者：施闰章
朝代：明
体裁：五言律诗

一别燕秦远，从游少壮稀。那知今会面，剧喜欲沾衣。仕学身难并，林泉愿重违。康成惭属目，敢说嗣音徽。
谒华麓田夫子·其二
作者：施闰章
朝代：明
体裁：五言律诗

同侪多八座，夫子始为郎。官舍秋曹冷，乡心渭水长。把杯惊聚散，看镜感行藏。自问飘零客，何年登此堂。
谒姑山沈先生不值·其一
作者：施闰章
朝代：明
体裁：五言律诗

不践麻姑路，蹉跎十八年。摧残到林木，依旧秪山川。稚子知留客，邻人为刈田。清晖如可接，暝立草堂前。
谒姑山沈先生不值·其二
作者：施闰章
朝代：明
体裁：五言律诗

高士真难见，幽居谷口园。藏书时凿壁，避客屡踰垣。剩水蒲苇乱，空庭鸟雀繁。迟回亡限意，丛桂重攀援。
谒阙里庙
作者：施闰章
朝代：明
体裁：七言律诗

礼器千秋自杏坛，阴森夏木曙光寒。古墙定有书还在，讲席犹疑语未阑。泗水回波清俎豆，岱宗真气抱林峦。丈夫一到堪回首，谁谓吾生闻道难。
谒高忠宪止水祠·其一
作者：施闰章
朝代：明
体裁：七言律诗

中丞抗节从容地，皎皎寒潭荇藻香。正气翱翔陵白日，清流生死爱沧浪。旌旂何处应箕尾，俎豆依然旧草堂。谁道渟泓隔河海，东南濂洛总相望。
谒高忠宪止水祠·其二
作者：施闰章
朝代：明
体裁：七言律诗

祠接龟山道不孤，东林遗绪起吾徒。致身偶类江丞相，含愤宁同屈大夫。自昔党人移汉祚，到今尸祝盛文儒。流风未坠箕裘好，精爽还应恋旧庐。
谢公岭
作者：施闰章
朝代：明
体裁：七言绝句

涧由斤竹旧题诗，过岭停传蜡屐时。谁道谢公身未到，天留雁荡少人知。
谢吴渔山作画·其一
作者：施闰章
朝代：明
体裁：七言绝句

茅屋溪山古木疏，看来真是老夫居。延陵高士如相访，绿竹潭边钓白鱼。
谢吴渔山作画·其二
作者：施闰章
朝代：明
体裁：七言绝句

看山岸帻自高歌，苦被丹青笔墨多。归去醉吟秋欲尽，吴江枫叶下沧波。
谷村宿李司马宅
作者：施闰章
朝代：明
体裁：古风

宿莽盈四野，谷口始良畴。千家接烟火，参差隐林丘。源泉出涧底，春涨通江舟。微雨山欲暝，白云晻淹留。故人好亭馆，尊酒娱客游。伊昔聚英彦，蔚生此山陬。精灵森未坠，乔木风飕飕。寄言石莲洞，杖策期高秋。
谷雨后一日敬亭即事
作者：施闰章
朝代：明
体裁：七言律诗

春风相伴入岩扃，薄雾寒云半杳冥。为爱松花随意摘，携将竹叶对山青。题诗几辈留残碣，吹笛何人最上亭。小试新茶全胜雪，好更鸿渐旧茶经。
谷雨日集太函山房试茶
作者：施闰章
朝代：明
体裁：五言排律

春风偏爱客，谷雨一朝晴。雀舌看初吐，龙团摘旋成。色涵潭水白，香夺畹兰清。谡谡松喧坐，娟娟花绕楹。茶经翻陆羽，酒伴召公荣。鸟向镜中语，云从杯底生。藤深蟠曲磴，树老出高城。不尽登临意，重含海岳情。
豆庄信宿喜方渭仁编修见过
作者：施闰章
朝代：明
体裁：五言律诗

野宿无迁次，怀人夜月多。孤村来好客，一骑度长河。高树雀群噪，閒门云自过。谁知蓬径里，握手得羊何。
象山谣
作者：施闰章
朝代：明
体裁：古风

象山令居东海中，往来飘忽随天风，夜见鱼眼波涛红。舍舟登岸豹虎窟，伏莽健儿复驰突，夹路杈枒堆白骨。城中罢市无居民，秣马无粟爨无薪，冠盖使者坐生嗔。为语象山令，请君勿太息。昔何白皙今黧黑，挂冠高枕何可得。
豫章刘小石见示登岱诸作
作者：施闰章
朝代：明
体裁：七言律诗

眼中突见豫章材，拔剑徘徊天地哀。登岱啸歌搴日月，向人怀抱走风雷。蓟门荏苒长为客，碣石荒芜未筑台。还忆匡庐山色好，舍情相对一衔杯。
豫章和李太虚宗伯·其一
作者：施闰章
朝代：明
体裁：七言绝句

满眼山青如翠黛，中庭梅落似花钿。诗人共爱东湖好，凭语春风恕酒颠。
豫章和李太虚宗伯·其二
作者：施闰章
朝代：明
体裁：七言绝句

积寒何处寻莺语，独客行须傍药栏。主人美酒饮不尽，湖上青春残未残。
豫章行
作者：施闰章
朝代：明
体裁：乐府曲辞

大木藏深山，交柯蔽高天。生与磐石固，太古无岁年。斧斤倏见取，长绳相钩连。推挽发千夫，持作万斛船。昔也凌崇冈，今也汎广川。不惜离根株，役我风浪间。钜材逝将尽，臃肿亦难全。多谢中林草，惆怅私相怜。
豹儿岭僧舍
作者：施闰章
朝代：明
体裁：七言绝句

回冈合沓画才分，半岭茅庵住白云。叶落满林人迹少，一声清磬万山闻。
贞孝歌为吴庶常母夫人
作者：施闰章
朝代：明
体裁：古风

昔我交延陵，倔强好诗格。朅来同燕山，披襟露肝膈。陇头早梅寒未花，石门才子思还家。宫衣暂作莱衣舞，满堂动色千人誇。谈迁彪固皆相继，雕龙世擅寻常事。惟母圣善最劬劳，伉俪忠贞动天地。忆昔先公官石渠，抗手请缨雄万夫。虞渊忽悲白日坠，一身殉国无踟蹰。母将雏凤方黄口，官舟闻难吞声久。捐生举体付鼋鼍，强活回心事姑舅。漂摇乱后可奈何，万事悲辛黄鹄歌。杞梁有妻侃有母，昔也授书今鸣珂。荏苒流光周甲子，怀冰茹蘖逾三纪。绮筵此日酌金樽，鱼腹当年甘海水。我今与令子，虎观偕翱翔。愿将明月为母佩，虹霞为母裳。挹鸳湖以为酒，把天目以为觞。看我作歌歌洋洋，千春彤管垂光芒。
贞孝篇
作者：施闰章
朝代：明
体裁：乐府曲辞

日昼暝，霜夏落。女无夫，空仓雀。谁使露中花，变作风中箨。与君约为婚，妾未识君门。为君奉姑舅，未侍君箕帚。春风吹兮桃李枝，山有松兮心不移。死不难兮心独悲，辛苦韶华空尔为。
贞寿诗介高母郭氏六十
作者：施闰章
朝代：明
体裁：五言律诗

苦节寻常事，新婚恨独深。合欢双泪眼，一夕百年心。桃李当春落，松筠耐雪侵。重闻贞孝备，感叹共沾襟。
贞靖祠堂双白松歌
作者：施闰章
朝代：明
体裁：古风

嵯峨山下双白松，二龙夭矫丹祠中。高枝远接终南雪，密叶长翻渭北风。正直凭依人下拜，婆娑父老走儿童。问祠者谁枢部公，平生劲气凌飞虹。事去龙髯攀不得，吞声绝粒悲填胸。抗节深怜殁草莽，贞魂直上排苍穹。乡人俎豆令子痛，手栽佳树标遗忠。关中植此良不易，霜柯廿载成青铜。盘郁心知资地力，扶持敢谓非神功。枯荆可茂木连理，君亲结念天为通。华岳垂云作沾溉，故滋铁干森菁葱。于乎，武侯庙前千尺柏，白松白松将无同。
贡景州鹿田留饮
作者：施闰章
朝代：明
体裁：五言律诗

旅馆荒荒夜，亲交款款情。年逾一纪别，愁觉二毛生。疲驿频争马，空村半住兵。相怜故人酒，深傍菊花倾。
责子
作者：施闰章
朝代：明
体裁：四言诗

老不废学，如烛继日。自悯末光，犹胜闇室。咨尔后生，杲杲初出。韶齿燕荒，曜灵将匿。黄发皤皤，昨日如漆。丧乱蜂兴，帝怒人逸。秋素雨霜，百谷坚实。岐路何多，决胜宁壹。湛彼源泉，川谷洋溢。毋拨本根，竞华雕质。羁鸟抱雏，中夜唧唧。揽衣坐床，寒风觱栗。惩予薄躬，祖德是述。
贫交行为程山尊作
作者：施闰章
朝代：明
体裁：古风

富交长闭门，贫交长开樽。富交张四筵，咄嗟多德色。贫交倾斗酒，意气深相得。不及见君盛时贪结客，祗今黄金散尽非畴昔。片言岐路遇知己，开襟倒箧无所惜。一卷新诗雪不如，满眼富儿眼堪白。园林细雨共翻书，山寺疏林同蹑屐。闻君旧向邗江住，怕见乘车喜儒素。世泽犹馀谏草存，穷吟莫为诗篇误。酒倾一石书万卷，屈蠖还须猛虎步。狂客从来悲倦游，丹枫残菊系离愁。闻说春帆下扬子，几时来醉宛溪头。
贻上济南书至得盐亭见怀及使蜀诸诗·其一
作者：施闰章
朝代：明
体裁：七言绝句

剑阁仙云接使星，云溪怀旧泪先零。残灯雨夜千回读，蜀客书来历下亭。
贻上济南书至得盐亭见怀及使蜀诸诗·其三
作者：施闰章
朝代：明
体裁：七言绝句

飞栈重关百战场，锦江巫峡树苍苍。难禁十二峰前望，那待猿啼始断肠。
贻上济南书至得盐亭见怀及使蜀诸诗·其二
作者：施闰章
朝代：明
体裁：七言绝句

往日篇章清似水，年来才力重如山。浣花溪畔诗魂在，应为新题一破颜。
贻孙太常怍庭何首乌二枚聊题代柬
作者：施闰章
朝代：明
体裁：古风

养生昧长策，药饵性所亲。交藤是尤物，偏疗白头人。君昔授我方，言此足宠珍。蓄意十五年，物色终逡巡。客有携示我，厥状大殊伦。雄雌相匹敌，盘曲如轮囷。长镵翻虎窟，搜掘饱艰辛。矜惜等巨璞，什袭兼重茵。狂呼攫得之，遘会疑鬼神。持以奉君子，物薄意良勤。唯君旧知我，相视同一身。何当成大脔，毋使斑鬓新。飞腾君自爱，野客甘隐沦。行行陟五岳，采曝开层云。驻颜固难必，且用娱冬春。
贻林茂之纻帐
作者：施闰章
朝代：明
体裁：七言绝句

北窗高卧岂知贫，料理偏愁白发人。纻帐亲题林处士，草堂长伴百年身。
贻水东亲旧
作者：施闰章
朝代：明
体裁：古风

我昔来东溪，谈笑欢忘归。我今来东溪，踯躅泪沾衣。结婚十馀载，缠绵如兔丝。东南秀诸峰，握手欣招携。人兽迹绝处，拂石命我题。情事两娱乐，日夕争倾卮。仓皇避寇盗，尽室相因依。闻难畏相失，减米同渴饥。岁寒别贞脆，义重情不移。荏苒二三载，死丧踵相随。山原松树下，新冢何累累。存者各憔悴，失声向我啼。予忝四方人，聚散安可知。驱车烽火间，时与亲戚辞。长恐西州路，往来踪迹稀。
资福寺用壁间韵
作者：施闰章
朝代：明
体裁：五言律诗

共是疏篁里，香泉别众山。石楼寒佛寺，茶灶接溪湾。片雨前峰过，高松独鹤还。閒来坐明月，桥畔听潺湲。
赐裘图歌为沈绎堂太史作
作者：施闰章
朝代：明
体裁：古风

茂陵作赋传禁闼，召赴金门给笔札。谪仙李白挥彩毫，承恩敕赐宫锦袍。奇才异数古罕有，千载声名在人口。华亭太史沈休文，遭逢圣世真不朽。忆昔读书石渠阁，京雒才华推卓荦。扬马文章夙讨论，钟王字体兼摹索。先帝旬宣遴旧臣，双旌秉节黄河滨。政成岳牧重淹蹇，数奇迁谪多艰辛。矰缴脱身已垂翅，敝裘旅食成枯鳞。天子垂衣忽召见，黄门飞鞚如流电。天仗光摇金凤笺，御炉香暖鸲鹆研。螭头侍从列千官，词翰争看柏梁殿。濡毫进讲复陈诗，霁色温纶荷天眷。是时冰雪高山丘，瑶台丹陛寒云流。壶倾仙液金盘果，尚衣又赐紫貂裘。都下喧传诧殊遇，拥马群看塞道路。七贵五侯来索书，流传墨迹多无数。今年重召入宫门，亲承帝语问寒温。在廷喜起徵元首，四海雍熙想至尊。官还旧秩由中旨，栖迟难索长安米。瘦腰青鬓暗摧残，三泖九峰思故里。冠盖如云满京国，人生富贵何纪极。天下才人亦无数，惟此九重恩遇不可得。圣主知臣臣恋主，会应珥笔彤廷侧，请君莫忆南山之南北山北。
赠不答上人
作者：施闰章
朝代：明
体裁：七言律诗

素心差不愧柴桑，白社重逢瘴疠乡。乱后馀生为五岳，诗中清思见三湘。独鸣钟磬松杉寂，懒著袈裟薜荔长。却笑高生偏作传，逃禅姓氏未全忘。
赠任清南郡丞
作者：施闰章
朝代：明
体裁：七言律诗

任昉家声世所知，乘轺到郡及春时。王程不惮炎方瘴，官橐惟携柳庙碑。古寺花深陪客醉，山城事简放衙迟。麻姑瀑布双飞近，它日重期倒接䍦。
赠俞佺庐中丞
作者：施闰章
朝代：明
体裁：五言排律

赋重东南地，时需节钺臣。帝心元简在，廷论协咨询。维楚多才彦，于公见伟人。摛词真夺锦，筮仕旧宜民。茂绩频推最，冲襟迥绝尘。抗言直似矢，决策动如神。谏议资帷幄，丰裁领缙绅。崇阶犹转毂，迁秩不淹晨。独坐雄乌府，温纶出紫宸。宠颁天上至，睿命膝前申。控制江湖大，沾濡肱股亲。衔恩心感动，誓报语酸辛。治乱看褒斥，安危慎笑颦。清风严拔薤，惠泽起枯鳞。搏击凭鹰鸷，光辉自凤麟。鼠狐皆屏迹，箕斗岂嗟贫。啸咏閒中事，邹枚幕下宾。吴趋将挽薄，南服尽归仁。按部舆情洽，怜才士气振。悬知冰雪后，歌舞遇阳春。
赠关西杜苍舒兼怀李屺瞻孙豹人诸子
作者：施闰章
朝代：明
体裁：古风

西泠桥畔日初低，西京上客过招提。眼中华岳森突兀，湖干画舫从羁栖。十年读书不射策，负气论才岸赤帻。仲宣时赋从军行，少陵老作诸侯客。沧海长江正羽旗，广陵游侠重相思。好买吴姬住江侧，醉倚淮南桂树枝。
赠刘侍御按上江
作者：施闰章
朝代：明
体裁：五言排律

柱史声华著，江南形胜偏。丝纶衔紫禁，斧钺下青天。八郡疮痍日，三吴烽火年。官元是鸾凤，公岂效鹰鹯。竹箭收应尽，江蓠坐可搴。帆开扬子驿，山蹑敬亭巅。沾洒穷檐急，澄清抗疏传。渊鱼谁照烛，禾莠慎陶甄。道自朱弦直，心从白日悬。陈情同野老，万一使君怜。
赠刘徵士
作者：施闰章
朝代：明
体裁：七言律诗

被褐居然国士风，论才意气为谁雄。匣藏龙剑尘埃下，宅傍江山客梦中。自笑燕游同郭隗，偶因读史爱仓公。漫言挟策不称意，石鼓诗成在辟雍。
赠别同考诸君
作者：施闰章
朝代：明
体裁：七言律诗

邺下词人会聚难，辛勤旬日接清欢。相知怀抱然疑绝，苦爱文章惨淡看。合坐风帘摧烛短，倚楼秋月炤人寒。金门握手前期在，惜别芳尊兴未阑。
赠同年季沧苇侍御
作者：施闰章
朝代：明
体裁：古风

肉食废读书，闇陋等蚁蠛。犹言经世务，章句所不屑。吾友柱下史，好古剧搜撷。藏书癖宋版，列架与山埒。蠹简愁漏遗，手自补残缺。双烛大如椽，午夜哦未歇。荟蕞成别编，胥钞罕停辍。累疏言大事，触忌摧牙蘖。一斥旋赐环，小挫气不折。请扬旧诤臣，面陈词敢决。天子为动容，特诏收喉舌。岩穴有遗民，惠好肯折节。谁无橐中金，少此方寸热。阿兄故给谏，批鳞尤激切。谪遣不生还，骨鲠日星揭。安得返鲸驭，台谏俱朝列。因君感既往，发声重呜咽。
赠吴园次湖州
作者：施闰章
朝代：明
体裁：五言律诗

官就沧州好，名高画省间。多才宾从盛，剧郡啸歌閒。夜访苕溪月，春茶顾渚山。相过思汎宅，醉卧不知还。
赠吴繁昌巢薇
作者：施闰章
朝代：明
体裁：五言律诗

吏隐独风流，山城拥上游。心閒官牍少，诗为客僧留。明月来天柱，长江入县楼。行车仙嶂接，望里是浮丘。
赠吴雨若
作者：施闰章
朝代：明
体裁：古风

丹霞照旸谷，芳树荣东轩。令节思佳人，独啸谁与言。飞来云中鹄，顾我何翩翩。天路岂不高，戢羽深林间。咬咬鸣清风，馀响溢长川。慷慨叙心曲，涕下如涌泉。
赠商贤
作者：施闰章
朝代：明

京洛归何日，狂歌兴不违。家传殉国剑，身老钓鱼矶。作客烧黄烛，寻僧卧翠微。风流满江汉，祇觉似君稀。
赠商贤
作者：施闰章
朝代：明
体裁：五言律诗

京洛归何日，狂歌兴不违。家传殉国剑，身老钓鱼矶。作客烧黄独，寻僧卧翠微。风流满江汉，秪觉似君稀。
赠子韶南游赣江
作者：施闰章
朝代：明
体裁：古风

有客黄山来，长吟抱绿绮。手挥广陵散，坐我云壑里。行行十八滩，水石相清寒。临流操别曲，愁见露华漙。
赠孙怍庭少司马
作者：施闰章
朝代：明
体裁：七言律诗

旧好谁怜会聚难，华灯永夜接清欢。文章共信知音少，出处閒凭醉眼看。云捲岱阴孤嶂直，风高齐水一春寒。时平正切苍生望，应念东山老谢安。
赠宋叔邃
作者：施闰章
朝代：明
体裁：七言律诗

黄尘蹀躞御沟头，高歌斗酒久淹留。公卿把臂不相放，阊阖上书谁见收。南飞寒雁向归路，朔吹丹枫生客愁。江湖斫脍且纵棹，漫将鲭味烦五侯。
赠宗人惟和处士
作者：施闰章
朝代：明
体裁：七言律诗

六十闻君尚黑头，门前坐见碧溪流。忘机自信群鸥狎，采药閒凭一杖游。学自紫阳追阙里，人疑黄海遇浮丘。趋庭别有家风在，百尺乔柯耐素秋。
赠崔学士玉阶·其一
作者：施闰章
朝代：明
体裁：古风

大道非耳食，逖听纷然疑。不有同怀子，交语弥支离。上士多冥心，直与千秋期。饥饱中自取，旁人那得知。登堂欢永日，清论不为疲。濂洛犹未远，流风俨在兹。宁愁年鬓促，但畏阳春驰。
赠崔学士玉阶·其二
作者：施闰章
朝代：明
体裁：古风

丹凤一振翮，雍雍鸣天端。羽毛宁足希，德音良独难。顾问凛当陛，重瞳含笑看。寸心将启沃，日旰忘饥餐。宁知烂文字，又把翠琅玕。惠风吹石阁，宫柳散微寒。不同觞与咏，何以追清欢。
赠嵇叔子孝廉
作者：施闰章
朝代：明
体裁：古风

嵇子淮南客，相逢在燕市。酒酣耳热髯尽张，怒决黄河天上水。争言叔夜是前身，谁识荆轲犹未死。频年献赋又空还，蒲帆归去几人閒。他日高歌攀桂树，思君倘在八公山。
赠张一衡
作者：施闰章
朝代：明
体裁：古风

闽海有畸人，掉头鄙凡语。钟吕虽雷鸣，视之如土鼓。纵辔走关塞，倚棹历吴楚。孤影时踽踽。客中谁与偕，孤影时踽踽。山川发奇怀，独鹤叫秋雨。
赠张举之比部
作者：施闰章
朝代：明
体裁：七言律诗

幽栖长白违青琐，藜杖从閒不用扶。乍见须眉似黄绮，剧怜怀抱向江湖。家多别业开荒径，官爱青山作画图。桑落更留千石在，松阴高枕一愁无。
赠张仁公
作者：施闰章
朝代：明
体裁：七言律诗

留侯标格许谁伦，黄菊开时把臂亲。旧拥赐书雄海岳，重看珥笔傍星辰。家馀四世清风在，亭倚三山别墅春。闻说传经还馆阁，漫言宾客散平津。
赠张副使尔成
作者：施闰章
朝代：明
体裁：七言律诗

何意长安对举杯，尚怜东海共登台。文章旧据龙门席，输挽今兼酂国才。客拥梁园修竹好，官閒嵩岳白云来。秋晴游眺能相约，并马行吟定几回。
赠张杞园
作者：施闰章
朝代：明
体裁：古风

惠风吹青阳，花满燕山麓。之子从东来，清欢展心曲。鹤书曩见徵，轗轲还空谷。诗陈述祖篇，手种临溪竹。京洛怀故山，新萝罥乔木。涉夏且言归，琅琊有书屋。
赠张篑山侍读
作者：施闰章
朝代：明
体裁：古风

我来扬子驿，逢君灌婴城。东山不得卧，北辕将载征。邸寓修主客，颠倒欢合并。同游淹永日，坐语殚中诚。谓我有记述，盍悬如日星。闻言我踖踧，短喙敢长鸣。往岁备藩牧，凋耗悯遗氓。洒泪抚疮痏，忧心如宿酲。礼乐犹未暇，争先食与兵。姚江遗泽在，俎豆垂风声。渐摩遍耆宿，往往存典型。努力补颓缺，同心求友生。实维循旧轨，匪曰抗前旌。周孔路芜塞，反唇訾六经。亡羊多岐路，穴鼠纷斗争。感此闲决裂，要欲守章程。所说皆恒言，未足千人惊。质疑每前席，感激亦沾缨。良田馀美种，一溉吐菁英。赖公及司马，辅翼揭群盲。青原白鹭间，接坐或班荆。盘馔费供亿，冠舄填郊坰。问答既反覆，语若流泉倾。执笔虽在旁，端绪难分明。藏之置箧笥，编校愁眩睛。鹿洞与鹅湖，大指本平平。至今若在耳，丘壑生光荣。诸贤不我弃，书院重经营。苦辞几敝舌，华构已飞甍。先生助木石，往视无废停。城南见轮奂，洲阁同峥嵘。公私皆悬磬，此力岂馀赢。我至弥駴汗，伫立久屏营。既成不可毁，仍旧祠文成。长吏肯修缮，朋旧寖零丁。数子虽墨守，空阶已草青。忍使弦诵地，榛莽穴鼯鼪。鄙人信薄劣，拊心羞啖名。以此长太息，吾衰谁见听。猗惟曲江裔，奋采为国桢。校书穷二酉，论才罗八纮。读礼久家食，履迹罕公庭。拳拳念绝学，执手数丁宁。持此起顽懦，足以重公卿。愧无钧天奏，鸿响破飞虻。所钦行复远，驱车之帝京。愿公弘教育，先觉非独醒。
赠张荀仲先生
作者：施闰章
朝代：明
体裁：古风

黄鹄不妄交，翱翔鸾鹤群。放志天地外，俯视无青云。罻罗良不患，羽翼摧已棼。万里随风归，契阔展殷勤。赠我琼树枝，怀袖盈清芬。朝游三山巅，夕宿九河濆。托心从所愿，中路何当分。
赠徐健庵编修
作者：施闰章
朝代：明
体裁：古风

圭瓒有馀润，钟镛无细响。嗈嗈丹凤鸣，矫翼层霄上。掞藻方炳蔚，蕴怀亶俶傥。策对万人传，胸涵众流广。授简咨河源，挥毫映仙仗。张骞绝迹处，罗列森在掌。至尊为叹嘉，国士洵无两。顷者平蚕丛，献颂挺超朗。庾鲍赧绮靡，渊云避排荡。橐笔草帝制，有作频被赏。退食含冲襟，吐哺馀技痒。群公满门墙，多士依几杖。咄嗟赴解推，烂熳成吹奖。旧游忆吴会，著书奋遐想。三礼穷微芒，千春气慨慷。招我玉峰巅，一系娄江桨。清欢成久要，岁月忽已往。腾达方盛年，简阔收吾党。共知魁垒人，岂徒辞赋长。举酒登高台，耸身视天壤。
赠徐大中丞
作者：施闰章
朝代：明
体裁：五言排律

黄阁分猷久，乌台独坐专。论思能浴日，抗疏竟回天。义直群僚肃，风清万口传。兵荒劳转侧，海峤仰生全。戢暴冰霜重，怜才雨露偏。小心真比发，鸿笔大如椽。述作凌陶谢，编摹嗣董迁。连枝皆史阁，异数复经筵。正学星辰列，英词河汉悬。素交深吐握，后进入陶甄。衰疾安迂钝，吹嘘荷接联。临岐重惆怅，牵率忝诗篇。
赠徐摇上进士谒选
作者：施闰章
朝代：明
体裁：古风

徐子久释褐，高卧耽旧书。门庭常阒寂，州县耻趑趄。持此忼慨节，不为章句儒。利剑方出匣，四顾无踌躇。把酒送子去，策足陵天衢。浮云可俯视，白璧不可渝。
赠徐江浦载锡
作者：施闰章
朝代：明
体裁：五言律诗

何意驰驱客，殷勤接旧游。舟车邀水驿，弦筦醉江楼。棠邑山川古，金陵风物秋。北征霜雪里，挥手重离忧。
赠徐雨苍学博
作者：施闰章
朝代：明
体裁：古风

松柏生浚谷，抗志高嵯峨。下枝拂清流，上枝凌丹霞。凤饥不妄食，尚想玉山禾。豪士处末位，大隐如岩阿。诗书一何癖，升斗宁足多。高斋瞰层冈，白云相经过。时时集逢掖，安坐且弦歌。盘当馔紫芝，衣当葺芰荷。努力存令名，长啸乐如何。
赠戴岵瞻廷尉
作者：施闰章
朝代：明
体裁：古风

万族更相逐，百虑不谋身。须臾各衰老，谁当念苦辛。有美同怀子，静与高僧邻。虽为金闺彦，何异岩扉人。匡床对风雨，兀坐通宵晨。自言此中乐，劝我学凝神。昔别十馀载，艰悴难具陈。逝将洗方寸，默守全吾真。后凋有松柏，与子同青春。
赠朗陵何生伯
作者：施闰章
朝代：明
体裁：古风

谷水清泚泚，工山何峨峨。中有幽居士，抚弦独安歌。束发癖铅椠，白首老岩阿。岂无檄可捧，一卷兴婆娑。园林好邻曲，二仲时相过。坦怀肆觞咏，五斗不足多。君看尘缨客，车马纷轗轲。称心得所托，不醉将如何。
赠李梅崖
作者：施闰章
朝代：明
体裁：五言排律

相逢燕市语，如傍玉山行。气挟诗书静，心涵冰雪清。从龙元特出，绣虎早长鸣。价与金台重，灯分藜火明。借才来粉署，列秩领春卿。手自排缃帙，茶亲洗石铛。篇章思惨淡，典则议峥嵘。旧作风骚入，新硎模楷成。鶱腾争一顾，款恳到诸生。省事延孤赏，冲襟出至诚。白圭宁受玷，欹器必防盈。许客钞残草，横经对短檠。流风供奉在，泛爱郑庄情。笑我真牵率，中怀为漫倾。
赠李泰和扶霞
作者：施闰章
朝代：明
体裁：五言律诗

作吏难如此，谁言吾道非。橐无五斗在，身逐片云归。事外閒消病，尘中早息机。田园殊不恶，莫厌旧渔矶。
赠李湘北检讨
作者：施闰章
朝代：明
体裁：古风

积霖浃宵晨，江郭阻深淖。所思不可接，独坐慨长啸。三复瑶华音，深衷追古调。校书在石渠，雅歌奏清庙。休沐富娱览，兴发狎耕钓。广川收混芒，孤屿蹑寒峭。游山想康乐，惊人怀谢朓。汗漫客芜城，望古一凭吊。菡萏始敷华，初日相照曜。盛年奋逸轨，谁能穷要妙。
赠李维饶孝廉
作者：施闰章
朝代：明
体裁：五言律诗

结庐形胜地，闭户有山川。野鹤窥池立，江云倚槛悬。书从行客借，诗任老夫传。此别真惆怅，凉风月在天。
赠李茂之处士
作者：施闰章
朝代：明
体裁：七言律诗

老去欢颜自渥丹，春风拂槛好加餐。床头周易日频读，肘后方书时一看。瓶醉紫螯留饷客，家临绿水不垂竿。眼前耆旧谁为传，混迹从教戴鹖冠。
赠李袁州焕章
作者：施闰章
朝代：明
体裁：七言律诗

郡连湘楚最关情，自许臣心共水清。疲邑征输烦五马，古祠弦诵集诸生。江边日暖褰帷静，野外春深买犊耕。风土更闻多记述，知君早晚报书成。
赠杨仲建
作者：施闰章
朝代：明
体裁：五言律诗

白首仍强饭，清溪绕竹门。花前来燕子，雨后长龙孙。劝客一尊满，藏诗几卷存。过从为耆旧，摇落不须论。
赠杨犹龙侍读
作者：施闰章
朝代：明
体裁：古风

晨星何皎皎，参差不成行。人生眷明德，缠绵结中肠。觞至各咏言，豁达陈悲凉。宁歌嗟饭牛，屈骚怨沈湘。之子策高足，结绶登岩廊。欢娱日东出，戚戚何内伤。坐有江南客，含意同慨忼。击节再抚膺，泪下已浪浪。抱弦未忍绝，知己安可忘。
赠林茂之
作者：施闰章
朝代：明
体裁：七言律诗

丈人八十骨崚嶒，旅食长干似老僧。不惜青毡都弃掷，重禁白鸟太凭陵。钞书细作千行字，扶病惟依七尺藤。莫话交游全盛事，平生意气苦飞腾。
赠柴虎臣
作者：施闰章
朝代：明
体裁：古风

与君始投分，把臂游长安。列坐盈觞酒，吐论中情殚。清秋朔风厉，良会忘夜阑。篇翰曜连璧，客子为加餐。山川一离析，春华成岁寒。孤鹤洁羽翼，敛啄良独难。朅来卧城隅，咫尺限重关。浮云随迅飙，万里何时閒。相望怀慊慊，抚枕一长叹。
赠梅木山
作者：施闰章
朝代：明
体裁：七言律诗

东郭幽栖碧树间，北窗时见敬亭山。青衫早弃从高枕，绿酒相看一解颜。偶出为寻书卷去，独歌閒傍野云还。子真市隐今谁问，家近寒溪掩竹关。
赠楚学宪李保庵
作者：施闰章
朝代：明
体裁：七言律诗

关西夫子旧声名，南楚多才揽辔行。衡岳斗悬天柱迥，洞庭珠照夜帆明。鱼龙昼出交风雨，洲渚春深长杜蘅。我亦当年门下士，可能无愧郑康成。
赠檗庵和尚
作者：施闰章
朝代：明
体裁：古风

入山得黄岳，九州碌碌少名山。眼前幸无弱水隔，怪底人难一日閒。笑我寻山亦已晚，得逢禅老开欢颜。把君书一卷，启口非人间。蒲团久坐三峰月，杖藜重过九龙湾。庞眉竖拂时不语，钵中但见云飞还。青原药公思黄海，一日西归不能待。安能把臂同此游，虎溪大笑三人在。勿言往事徒伤神，裴休今作比丘身。看君出世好男子，旧是先朝骨鲠臣。
赠毛驰黄
作者：施闰章
朝代：明
体裁：古风

总辔息江汜，采兰临芳洲。佳人惠良讯，愿言同行游。矢口发丹葩，德音申绸缪。馀波沿六季，高唱溯商周。律吕既精析，风骚资讨求。绮丽伤人心，忼慷泪双流。申椒杂众草，道远无蹇修。不如呼所欢，饮酒登高楼。
赠江浦王白虹明府
作者：施闰章
朝代：明
体裁：七言律诗

能兼吏隐意长閒，病起尊前自好颜。水驿孤城通画舫，县楼高枕傍青山。残编送日真成癖，空橐留宾不放还。九折共知多畏路，谁怜骐骥困人间。
赠汪快士
作者：施闰章
朝代：明
体裁：五言律诗

黄山临户牖，坐卧拥清晖。一日游燕市，群公问布衣。莲峰归梦远，诗卷白云飞。石篆遣馀兴，眼中人亦稀。
赠汪郎中苕文
作者：施闰章
朝代：明
体裁：古风

索居良永久，戚戚多悲辛。南发湘江岸，北遵易水滨。揽衣君子堂，抗言千载人。游娱累清夜，宴笑莹心神。消渴赋子虚，相如竟长贫。策马登台高，丘墓蔽荒榛。缨冕更相追，奄忽风中尘。何如清商曲，流响激浮云。浮云结不解，此意终难陈。
赠湘潭王山长兼谢其作画障
作者：施闰章
朝代：明
体裁：古风

骚人昔日沈沅湘，不意天壤之间有王郎。此语虽唐突，赠君殊不妨。男儿词翰皆礧磈，安能低头逐队无短长。爱君有胆大如斗，看君用笔如用帚。狂吟泼墨势离奇，竖儒睨笑惊且走，我独披图盘礴久。楚山峭，湘水愁，风林湛湛九嶷秋。记我当年肠断处，扁舟曾向此中游。
赠王侍读太封公匡庐
作者：施闰章
朝代：明
体裁：古风

琅琊丈人琅琊住，閒心却梦匡山路。朱轮累叶玺书封，注目寒岩展毫素。岱宗东望海云来，小春暖放梅花开。凤毛五色纷满眼，万事高歌酒一杯。
赠王西樵吏部
作者：施闰章
朝代：明
体裁：五言律诗

谢客知君病，冲寒强入门。远离稀见面，多难独惊魂。偃蹇存吾道，生全荷圣恩。篇章馀兴在，造次得深言。
赠登封叶明府井叔
作者：施闰章
朝代：明
体裁：五言律诗

吏隐名山窟，高斋云气重。翠屏横少室，明月正中峰。苔绿前朝碣，秋清远寺钟。兴来飞舄得，何处有仙踪。
赠耿逸庵
作者：施闰章
朝代：明
体裁：五言律诗

先生官禁苑，中岁卧嵩阳。苦竹闭岩户，琴尊深草堂。心情朱绂倦，帘卷白云长。潦倒欢朋旧，相看鬓各长。
赠耿逸庵大参
作者：施闰章
朝代：明
体裁：五言律诗

解官仍壮岁，高卧向嵩阳。城邑自花径，琴樽深草堂。客来林鸟散，帘捲岫云长。家食閒应得，相看鬓亦苍。
赠胥任安麓庵
作者：施闰章
朝代：明
体裁：五言律诗

赋减官仍剧，年荒驿更难。不辞尘甑苦，犹授故人餐。京县徵书早，琴堂海气寒。怜君文字癖，肯索近诗看。
赠莆中林氏兄弟
作者：施闰章
朝代：明
体裁：七言律诗

东山一拳成草堂，几岁杀青书满床。海日冥冥自烟雨，女萝袅袅谁衣裳。倚杖寒光豁双眼，窥檐怪石蹲群羊。坐语壶公对尊酒，惠连兄弟兴何长。
赠蒲阳汤素公别驾
作者：施闰章
朝代：明
体裁：七言律诗

经术元推汉大夫，平生家学重东吴。交情道合双龙剑，仙吏风清九鲤湖。海峤恩波沾蛋户，文章涕泪涌鲛珠。争传折节收耆旧，下榻留欢定有无。
赠蔡九霞
作者：施闰章
朝代：明
体裁：古风

谁言邂逅合，郁此久相思。高斋入花坞，庭树扬清晖。四坐尽嘉客，新欢忘渴饥。驰光何迫促，嬿婉不踰时。君处茂苑侧，余卧陵阳陲。东南尚多垒，道远良会稀。哽咽述先烈，临发中心悲。
赠谢方山舍人
作者：施闰章
朝代：明
体裁：七言律诗

蓟门邂逅辄相怜，画省含香正少年。旧邸平津诸客散，新诗康乐几篇传。梅花春兴江湖满，芸阁秋怀岱岳悬。燕市悲歌吾意尽，眼中谁复赏朱弦。
赠郑瑚山中翰
作者：施闰章
朝代：明
体裁：七言律诗

参军人自凤池来，制胜元须草檄才。醉肯留诗邀笛步，閒从校射雨花台。金门回梦鸣珂近，海峤伤心战角哀。乍喜论文尊酒畔，青溪深处共迟回。
赠郭生入冂
作者：施闰章
朝代：明
体裁：古风

郭生梗概人，踽踽托岩穴。躬耕原上云，坐啸松间月。长贫谢婚宦，聚书疗饥渴。晚食爨寒泉，掉头耻干谒。强致与我俱，苦辞人事拙。埋照外无营，析理中不竭。通儒薄固穷，独行久凋歇。嘉此介士怀，不淄如积雪。
赠阎牛叟
作者：施闰章
朝代：明
体裁：古风

山月多清晖，江淮同照耀。洵美思公子，洁身栖海峤。长吟枚叔里，时把任生钓。岁晏涉横流，中原纷虎豹。丛桂还青青，重看八公笑。
赠陆侍御纪事
作者：施闰章
朝代：明
体裁：古风

谁能张寸舌，长号排九阍。谁能捋虎须，攘臂拔本根。矫矫陆侍御，亮节何腾鶱。鸣为阿阁凤，抟作北溟鹍。埋轮已都下，抗章惊至尊。天潢资弹射，百僚安足论。翠华驻南苑，羽卫森云屯。召见识名字，咫尺天威存。御榻顾之笑，汝舌不可扪。柏府虽暂远，慰谕王言温。汝实骨鲠臣，垂翅毋声吞。优容略忌讳，曲折昭殊恩。驱马且西去，回梦犹台门。鼎湖龙忽逝，攀髯馀泪痕。到今朱槛折，旌直古所敦。
赠陈元水归丰城·其一
作者：施闰章
朝代：明
体裁：五言律诗

到日看花发，归帆带雨行。老为江楚客，梦懒阖闾城。多难残编在，长歌白发生。谁能知剑气，空傍斗间明。
赠陈元水归丰城·其二
作者：施闰章
朝代：明
体裁：五言律诗

久客真无事，多才自不閒。醉频书白练，老未买青山。积水荒城动，高林独鸟还。相思江路近，且莫掩柴关。
赠陈天祓
作者：施闰章
朝代：明
体裁：古风

陈子瑚琏器，珍重荐清庙。官曹开素襟，澹荡有同调。比舍易为欢，时看一尊笑。未拟厌承明，抗言思海峤。出守岂蹉跎，掉头乃长啸。草阁傍湖山，清光相照耀。犹怀富春近，傥就严陵钓。
赠陈孟象太守之江宁
作者：施闰章
朝代：明
体裁：古风

受事谈饮冰，掉头人匿笑。吏道如大贾，丰约竞相耀。劲草靡疾风，清泉逐泥淖。岂无抗志人，相驱作同调。突见陈太丘，丰骨表寒峭。三仕淹遐陬，远游谐夙好。濯缨印江水，题字笔峰峤。五马非不贵，雅尚狎渔钓。金陵六朝地，三山供坐眺。人物久凋残，俯仰馀叫啸。殷勤问耆旧，素心耿相照。岁俭还军麾，疾苦慄谁疗。搴帷一援手，嘉祥应可召。雪霁明朱幡，江空送飞棹。宵旰眷东南，旌廉有特诏。
赠陈蔼公
作者：施闰章
朝代：明
体裁：古风

豪士虽畏人，不可众人意。交语酒杯间，轩然襟抱异。文章讵足多，忼爽挺风义。强项苦岳岳，所遭时裂眦。濡翰有深衷，托讽辄连类。披豁开心期，把臂笑相视。各出箧中篇，高论千春事。君家通德里，节烈动天地。往躅悲重陈，殉难见井记。松柏留根株，枝叶无憔悴。读书二十年，百氏资鼓吹。廷尉曾结袜，诸侯肯拥彗。雄文荐九阍，欲洒贾生泪。本是澹荡人，徵车不得志。我怀万古愁，频来郭外寺。青冥可放游，思一振双翅。临发赠平生，前山正深翠。
赠陶季
作者：施闰章
朝代：明
体裁：古风

渊明恨生晚，慨独思黄虞。咏言抒中怀，自与词人殊。陶生岂苗裔，愤俗多惊吁。远游穷朔南，述作勤舟车。我友有楚狂，高歌与之俱。蹑屩走京洛，浩荡如江湖。不过五侯宅，语默惟吾徒。苦吟鲜贵士，斯人老菰芦。郁纡勿长叹，还读古人书。
赠雍头陀
作者：施闰章
朝代：明
体裁：五言律诗

远公才一至，令我庖厨清。对酒惟挥麈，画龙愁点睛。澄湖白鸟浴，碧树阴霞生。日暮倚高阁，狂歌遗世情。
赠项嵋雪
作者：施闰章
朝代：明
体裁：五言律诗

鸳湖游造次，相识遽难忘。官兴陶彭泽，家园顾辟疆。尊罍从野饮，步屧到僧房。愁见分襟处，孤舟正雪霜。
赠饶蔚宗秀才
作者：施闰章
朝代：明
体裁：古风

寻源溯旴水，旅泊过江曲。春阴暮雨寒，孤棹成信宿。宁知潭上村，已接槠山麓。之子向夜来，馈我尊中醁。遥指读书堂，云树掩茅屋。言咏开羁愁，散帙对明烛。婵媛嗟美人，胡为在空谷。
赠龚野遗
作者：施闰章
朝代：明
体裁：五言律诗

曲巷幽栖客，何人共往还。素琴横石榻，白日掩柴关。五字清如水，几时閒买山。江城明月好，相见一开颜。
赣江寒食
作者：施闰章
朝代：明
体裁：七言绝句

雨涨江平杨柳垂，江船争系向江枝。春风寒食关情甚，折尽新条却怨谁。
赤壁
作者：施闰章
朝代：明
体裁：五言律诗

乱石寒烟路，千年人自游。崚嶒存赤岸，虚白俯沧洲。百战亭台尽，三春江汉愁。谁怜词赋客，今古一孤舟。
走笔书李劬庵小笺
作者：施闰章
朝代：明
体裁：七言律诗

隋苑萧滩恨别离，徵车迢递会何迟。歌成华岳秦声在，宦薄天南楚客悲。海峤纵横还羽檄，江关漂转总文辞。披衣隔巷好相就，月白霜寒劝酒卮。
走笔促严荪友检讨作画·其一
作者：施闰章
朝代：明
体裁：七言绝句

秃笔沧洲兴杳冥，凉风客馆又泠泠。惟君最共看山癖，写出龙山几点青。
走笔促严荪友检讨作画·其二
作者：施闰章
朝代：明
体裁：七言绝句

尚署梁溪老布衣，尘中冠盖似君稀。迂疏且作倪高士，不为丹青论是非。
走笔柬萧孟昉
作者：施闰章
朝代：明
体裁：七言绝句

闻说萧生十载馀，无因相见独愁余。同乡有客思公子，凭寄江南数纸书。
走笔用韵答沈客子见赠
作者：施闰章
朝代：明
体裁：古风

鬓残愿学沧浪翁，羞见桃花照眼红。何来词客入京洛，皎然玉树凌天风。才锋不数三语掾，腹笥直并五经筒。彩毫濯出蜀江锦，健腕铸作首山铜。投诗烂熳满朝贵，苦心追琢推良工。公卿倾倒筵上客，开樽列坐金绵狨。春华绝艳今所少，刮目那敢呼吴蒙。谁是昌黎重昌谷，鸿词且献蓬莱宫。
走笔答陆荩思高仲
作者：施闰章
朝代：明
体裁：古风

愁疾戒作诗，疏慵报书少。故人千里书，三复心如捣。翩翩真二妙，贻赠皆芳草。书屋傍湖干，萧森结构好。入门竹欲暗，当阶花未扫。坐客张王辈，文词风格老。真率具盘餐，数过必倾倒。浮云难久居，聚散伤远道。高翮翔层云，游鱼戏清藻。努力春华时，令名慎自保。
走笔赠胡山人省游
作者：施闰章
朝代：明
体裁：古风

趋时妍媚摹古丑，篆刻眼前无好手。茶村独推胡省游，秦汉商周靡不有。籀斯既远碑铭亡，六书八体争微茫。我今老病倦笔墨，为君摩挲动颜色。古法今人谁识得，临别短歌还叹息。
走笔送陈仲亨归里·其一
作者：施闰章
朝代：明
体裁：五言律诗

鸿文曾领荐，朱邸又传经。韦带存儒素，皋比见典型。人归枫岸远，山抱草堂青。斗酒床头在，狂歌几醉醒。
走笔送陈仲亨归里·其二
作者：施闰章
朝代：明
体裁：五言律诗

旅食三年共，乡愁见面无。秋风从此别，旧好日应孤。鱼蟹随兰棹，烟波劝玉壶。重期开笑口，余亦返南湖。
走笔问梅季升
作者：施闰章
朝代：明
体裁：七言律诗

峡石主人归未归，家山雪后乱清晖。閒从鸥鹭来争席，深入菰蒲不掩扉。小妇抱薪烧笋熟，邻翁收网饷鱼肥。因君遁迹知长策，回首双溪旧钓矶。
赴京道中作·其一
作者：施闰章
朝代：明
体裁：古风

四野浩茫茫，千里无异壤。心与逝景下，目送归云往。霖雨不终朝，潢污已泱漭。轨迹乱纵横，城馆何板荡。嗷嗷归雁吟，迟迟春草长。青阳无惠风，长宵皆厉响。砂砾一飞扬，白日失清朗。征夫易感触，怅望绝心赏。嗟尔当涂子，游宦忘鞅掌。
赴京道中作·其二
作者：施闰章
朝代：明
体裁：古风

阳景敷柔条，道傍列枯树。充君攀折多，朝荣变颓莫。客行指蓟北，野旷暗层雾。严装戒鸣镝，晚食临中路。登顿穷川梁，衣弁改缁素。日昃未停轨，驽马鸣相顾。帝乡伊可怀，丘园良可慕。苟乏神龙姿，讵当猛虎步。
赴大美酌同阮怀幼龙耦长
作者：施闰章
朝代：明
体裁：七言律诗

得意无如旧酒徒，狂来尔汝醉相呼。比邻小径从频入，自酿香醪肯别沽。浮世文章供老病，多时松菊任荒芜。馀年检校残书好，笑指双溪当五湖。
赴官山左闻赵锦帆使秦中
作者：施闰章
朝代：明
体裁：七言律诗

旗亭祖帐意逡巡，一曲骊歌白发新。岁暮同曹忽分手，路岐东鲁望西秦。岳莲积雪临官道，关树悲风捲塞尘。旧日使君多惠政，应看竹马候朱轮。
赴都答蔡大美及同里诸游好·其一
作者：施闰章
朝代：明
体裁：古风

羲和凛莫节，白雪积皛皛。鸡鸣启重关，严驾一何早。祖帐供东门，送我长安道。长安万里馀，双阙浮云表。越鸟栖朔风，羽翮岂长好。盈觞日在御，孰缓忧心捣。
赴都答蔡大美及同里诸游好·其三
作者：施闰章
朝代：明
体裁：古风

巾车伫修坂，眷我同怀人。同怀二三子，齐辔扬芳尘。搴华俯六叶，蹑轨追典坟。瞻前恐不逮，努力良已勤。园庐复相望，荣木无冬春。多君岁寒意，勖我以先民。列爵非所志，柔翰垂清芬。
赴都答蔡大美及同里诸游好·其二
作者：施闰章
朝代：明
体裁：古风

双鹤来云间，嘹呖我东厢。翱翔得所欲，岂曰谋稻粱。清歌展善谑，嬿婉纷难忘。谁能舍兹去，雨霰零衣裳。今夕曲水湄，明发大河阳。
赴都答蔡大美及同里诸游好·其四
作者：施闰章
朝代：明
体裁：古风

白云出深谷，摇摇离旧山。仆夫竞前路，客子心缠绵。虽糜东方粟，犹赧祖生鞭。雅执冯公戟，未草子云玄。功德有消陨，何况扬空言。所念平生交，幽栖圭筚间。鼻犊足常温，安用狐白鲜。各勉金石欢，珍尔桂树篇。
赵云岑监司湖南驿盐
作者：施闰章
朝代：明
体裁：七言律诗

青门残暑重驱车，廿载交情白首馀。造次衡阳当日事，间关洱海数行书。官临三楚旌麾远，地静诸蛮堠火疏。好客平生怀抱在，持筹盐铁意何如。
赵壁云见访息柯亭
作者：施闰章
朝代：明
体裁：七言律诗

山人高卧鸡山头，为我入城掉扁舟。落笔都成岩壑气，立谈已作逍遥游。古藤叶暗窜苍鼠，阴洞泉香来白鸥。不厌茶瓜销永日，石床湘簟可淹留。
赵天羽户部榷杨州
作者：施闰章
朝代：明
体裁：古风

如何千里行，不把一杯酒。滹沱冰皑皑，冲寒难折柳。看君洒落人，故是经纶手。结绶耽弦歌，谈笑穷贼薮。天子曰汝能，万事如挥帚。会计为曹郎，司农倚左右。范张夙昔交，生死义无负。造次还急人，风流洵罕有。关政猛逾虎，鸥凫亦骇走。枳棘盈道周，行子咨嗟久。今往榷邗江，时事戎饥后。知君薄斗筲，努力崇忠厚。芜城馀鼓吹，乡国欢亲友。箧存自订诗，冰雪长在口。万斛广陵涛，胸吞可八九。
赵天羽户部至自海阳
作者：施闰章
朝代：明
体裁：七言律诗

百年交态倦重论，客有临溪叩竹门。正忆练江陪画舫，相看叠嶂共清尊。文章摇落孤云暮，园榭荒芜老桧存。造次霜帆一分手，干戈离索两消魂。
赵永星置酒幕山
作者：施闰章
朝代：明
体裁：七言律诗

不辞物外共清欢，旧径重来木叶残。松偃半亭留客坐，林疏众壑喜人看。下方云起孤城合，故垒山空落日寒。老罢酒阑还极目，江关戎马倦凭栏。
赵阆仙膳部作头陀小像
作者：施闰章
朝代：明
体裁：古风

突兀天人姿，洒落湖海气。怪底含香厌尘滓，掉头别具逃禅意。泰山稊米海一杯，簪笏烟霞浑閒事。爱君且欲苦留君，苍生正赖青云人。君家清献亦不俗，岂必蒲团是净身。
赵阆仙视学江南
作者：施闰章
朝代：明
体裁：七言律诗

春来杜若满芳洲，按部论才是胜游。书卷閒看青嶂出，皋比坐对大江流。山川南国遗风在，人物吴都一赋收。倘过陵阳能驻节，敬亭云鸟足淹留。
趵突泉
作者：施闰章
朝代：明
体裁：古风

劳生惭物役，越郭就临眺。溰溰涌寒泉，渊渊发地窍。天吴翠旂翻，白龙长尾掉。荇藻冬青葱，雪月宵照耀。袱流王屋来，澄观一清啸。逝者怅如斯，素心惬从好。停策漱潺湲，荡胸归要妙。
趵突泉上白雪楼
作者：施闰章
朝代：明
体裁：七言律诗

傍水新移白雪楼，凭虚霁色俯齐州。青冥古木垂天暗，日夜寒泉拂槛流。词客登临还作赋，岳云缭绕故生愁。鲍山东望成今古，草阁榛芜玉露秋。
趵突泉送严子餐都谏北还
作者：施闰章
朝代：明
体裁：古风

传闻此泉来王屋，伏流倒涌历山麓。寒光喷雪复飞云，大声奔雷小碎玉。故人黄门天上来，崔嵬百尺龙门开。凭陵日观照沧海，咄嗟坐啸生风雷。临流复有千寻阁，白雪声名赫如昨。黄门挥翰似青莲，更拟新篇效康乐。为君开尊握君手，素心海内真良友。年将强仕相伯仲，忍使离居成皓首。扁舟昨日明湖游，骊歌今日生离忧。君不见济南七十二泉皆在眼，那堪沟水东西流。
趵突泉送严子餐都谏北还
作者：施闰章
朝代：明

传闻此泉来王屋，伏流倒涌历山麓。寒光喷雪复飞云，大声奔雷小碎玉。故人黄门天上来，崔嵬百尺龙门开。凭陵日观照沧海，咄嗟坐啸生风雷。临流复有千寻阁，白雪声名赫如昨。黄门挥翰似青莲，更拟新篇致康乐。为君开尊握君手，素心海内真良友。年将强仕相伯仲，忍使离居成皓首。扁舟昨日明湖游，骊歌今日生离忧。君不见济南七十二泉皆在眼，那堪沟水东西流。
路斯湖闻盗警
作者：施闰章
朝代：明
体裁：七言律诗

艰难早岁苦思归，乱后萧条万事非。不分乡园连虎穴，何时松竹静渔矶。经春绝雨田家泣，累月徵兵估客稀。翻幸官穷真到骨，布帆无恙到荆扉。
边吏行
作者：施闰章
朝代：明
体裁：古风

闻命已恸哭，相送各吞声。腰下岂无组，伫立心屏营。天子拓四海，中原犹战争。百里绝烟火，千里留空城。城开不敢入，狐兔何纵横。莫从城乌宿，朝从蒿里行。官饥不得食，国税有常征。军书日夜下，飞挽十万兵。令严甘就死，索赋无人耕。一身委疆场，哀哉骨肉情。
过严州追悼故梁太守培元
作者：施闰章
朝代：明
体裁：七言律诗

桐江落木旅魂悲，太守风流更数谁。把酒固留归棹客，到门先问钓台诗。七年卧治名还在，千骑移官事已迟。惭愧为余存片石，故交零谢泪双垂。
过丰城感怀
作者：施闰章
朝代：明
体裁：古风

孤城暮萧瑟，北风一何寒。飞沙捲残箨，饥鸢叫哀湍。宝剑沈幽壤，光铓天际看。一朝剖石匣，拂拭惊人间。离为两雄飞，合为双龙蟠。神物今安往，显晦邈无端。铅刀笑霜刃，壮士多苦颜。起行看太白，泪下空潺湲。
过临清问谢茂秦故居不得
作者：施闰章
朝代：明
体裁：七言律诗

能诗处士旧知名，故里犹传此地生。老卧清时半儒侠，狂来白眼向公卿。寒溪草阁荒烟没，春岸桃花涨水平。拟赋招魂迷处所，沧浪惟听棹歌声。
过乌溪重宿叶汉章山斋
作者：施闰章
朝代：明
体裁：七言律诗

山头返景散寒烟，列巘争回溪馆前。红药风翻花照水，新桐月上客当筵。园林果尽閒居赋，谏草家传折槛年。若使盘餐能简易，经过长对石床眠。
过乔亭刘氏山家
作者：施闰章
朝代：明
体裁：古风

故人蒋学士，在昔来幽踪。眷余怀旧情，杖策还相从。迢递历巍阪，登顿倚长松。青山绕墙屋，云气纷千重。左顾仙凫岭，右看黄岳峰。前山一峰好，正向山楼中。汲泉得仙井，方池涵石淙。野酌倾家酿，林眺开心胸。讵要菊潭美，犹馀瀼溪风。懿兹肥遁地，遐尚谁能同。
过交芦馆
作者：施闰章
朝代：明
体裁：七言律诗

二妙书堂尚可寻，芦洲竹屿共阴森。下帷不为窥园计，隐几时闻流水音。人去荒庭松桂合，春来虚阁薜萝侵。当年讲席留诗处，满壁苔痕自古今。
过伯玑新居
作者：施闰章
朝代：明
体裁：七言律诗

金陵游子倦初还，徐孺亭前屋数间。小院空阶留种竹，高楼短槛得看山。湖中片月依人近，浦外浮云尽日閒。爱尔幽居多古意，茅堂稍似宛溪湾。
过何次德孝廉
作者：施闰章
朝代：明
体裁：七言律诗

名都彦会不嫌真，疏节还收我辈人。冠盖如云从满眼，文章何物独伤神。半生结客交游倦，三世鸣珂药饵贫。桃叶渡头晞发好，春风还爱旧松筠。
过倪园吊文正公
作者：施闰章
朝代：明
体裁：古风

亭馆何玲珑，合沓无终始。高榭累丹岑，修廊照清沚。凿筑成川岩，高深信具美。谢傅东山宅，康乐始宁里。声名蔽天壤，丘壑情所止。抗节何从容，正气森岳峙。披发白云乡，魂归或眷此。便娟想芰荷，萧瑟瞻松杞。美人不可见，挥泪长川汜。
过冒谷梁寓舍地近御河
作者：施闰章
朝代：明
体裁：五言律诗

离索情何剧，羁栖兴不孤。临高望城阙，依水当江湖。名姓君王识，篇章故旧俱。最怜清绝地，蚤晚一携壶。
过北邙山
作者：施闰章
朝代：明
体裁：五言绝句

黄河渡口人，北邙山下路。但见冢累累，无地栽松树。
过博问亭
作者：施闰章
朝代：明
体裁：五言律诗

朱邸藤阴合，浑疑野客家。疏帘风拂坐，夏木叶为花。海内论才细，城头落照斜。解衣宽礼数，随意共茶瓜。
过唐彦升野馆
作者：施闰章
朝代：明
体裁：七言律诗

江郭茅亭沙鸟鸣，相过不惜杖藜行。田园逝水贫能学，家世论诗旧有名。绕屋寒云人境远，读书秋树野塘清。期君斗酒何时醉，摇落重含恨别情。
过子陵钓台
作者：施闰章
朝代：明
体裁：五言律诗

千回青嶂里，台迥出松阴。片石此天地，荒祠自古今。濑寒沙鹭远，山暝窟龙吟。欲问垂纶意，桐江秋水深。
过岭行
作者：施闰章
朝代：明
体裁：古风

入山傍林谷，陟岭多嶙峋。哀此仆夫瘁，策杖聊逡巡。仆夫习艰险，欲语还悲辛。前有驿使过，百里起埃尘。去时若流水，来时若连云。妇女杂方物，舁载何纷纷。行徒无休息，吏卒不敢嗔。莫问所从来，问之泪沾巾。马力尚可念，饕餮用斯人。含情相劳苦，此意当谁陈。
过峡江县
作者：施闰章
朝代：明
体裁：五言律诗

郭外平芜远，孤城半岭悬。帆樯依候火，闾井入江烟。旧迹巴丘古，仙台玉笥偏。经过问形胜，惆怅好山川。
过延平
作者：施闰章
朝代：明
体裁：七言律诗

薄云苦雾枫欲殷，黯淡滩声催客颜。城堞万家出水上，烟岚一寺衔山湾。浮桥沽酒晚相就，立鹭伺鱼寒未还。千古沉渊好龙剑，会须双跃惊人间。
过张德操值其三十初度
作者：施闰章
朝代：明
体裁：五言律诗

壮岁悬弧日，荷花照四筵。来看平子赋，重系李膺船。舞纻能宽酒，闻鸡忆著鞭。君家存旧物，好向凤池边。
过徐伯调分得歌字
作者：施闰章
朝代：明
体裁：七言律诗

国士铜驼泪更多，沧浪白眼久蹉蛇。日斜高阁遮松竹，水长孤村绕芰荷。湘簟虚无随客卧，唾壶慷慨听余歌。风骚乱后愁摇落，莫把生涯老钓蓑。
过徐青溪寓园
作者：施闰章
朝代：明
体裁：五言律诗

幽栖就南圃，郭外自山村。旧业乌衣散，残书草阁存。倦游成出处，小摘称饔飧。留客偏泥饮，还归月在门。
过故给谏姜贞毅公吴门旧寓
作者：施闰章
朝代：明
体裁：七言律诗

解衣长喜傍清湍，翡翠鵁鶄入画栏。此地应同习池好，当年直作敬亭看。竹梧障日留春色，荷芰翻风生夏寒。旧是孤忠晞发处，临流回首思漫漫。
过新岭
作者：施闰章
朝代：明
体裁：五言律诗

地拥大鄣险，天横叠岭遥。倾崖连虎口，细路出峰腰。未夕警孤客，半空无野樵。频年飞铁骑，谁说上青霄。
过新廊感怀方顾二宅
作者：施闰章
朝代：明
体裁：七言绝句

不改秦淮旧草堂，含情驻马泪沾裳。故人生死皆离别，惟有乌啼送夕阳。
过昌邑
作者：施闰章
朝代：明
体裁：五言律诗

触热复停骖，褰帷对夕岚。林中闻布谷，树杪见眠蚕。衣染海云润，泉思山井甘。故乡茶笋熟，昨夜梦江南。
过昭武赠丁景吕广文
作者：施闰章
朝代：明
体裁：七言绝句

深怜对策江都好，谁识谈经贾傅尊。夜半把君诗卷读，满船风雨一灯昏。
过柏乡留上魏相国
作者：施闰章
朝代：明
体裁：七言律诗

百年真是读书身，开济艰难属旧臣。却爱烟霞归别墅，不贪宾客拟平津。书传往哲微言在，诗采新篇雅乐陈。良会只今虚咫尺，滹沱河畔几逡巡。
过标纸庙吊张公果
作者：施闰章
朝代：明
体裁：七言绝句

肠断东流去不回，独徇河伯万人哀。江城无恙祠碑没，谁荐荒坟酒一杯。
过桑乾
作者：施闰章
朝代：明
体裁：七言律诗

几岁桑乾夜渡河，金门持节又经过。烟寒碣石鸿飞少，霜早燕山木落多。北望长安时驻马，南征荒徼正横戈。可怜辇毂平芜地，细雨秋原散橐驼。
过歙城题旧主人松屋
作者：施闰章
朝代：明
体裁：五言律诗

不信横戈地，犹馀旧屋存。见初开笑口，愁转拭啼痕。白日柴门闭，比邻塞角喧。主人霜鬓在，好护老松根。
过水阳有怀吴雨若
作者：施闰章
朝代：明
体裁：七言律诗

积雪群山尚渺茫，流澌短棹入沧浪。剧怜春色郊扉早，借问高斋野径长。漂泊审音存季札，艰难卖药老韩康。文章何物牵情思，杖策还应就草堂。
过江山留赠万介公明府
作者：施闰章
朝代：明
体裁：五言律诗

有美弦歌彦，舟车倦送迎。风烟连百粤，驿使满孤城。山对江郎秀，泉看须女清。民劳谁共惜，重系旅人情。
过江浦寻旧迹或以庄定山先生对
作者：施闰章
朝代：明
体裁：七言绝句

孤城烟火接江关，故里争传庄定山。一疏廷争成野老，几篇诗在满人间。
过汴不及拜张谯明墓追哭以诗
作者：施闰章
朝代：明
体裁：五言律诗

地下知音隔，斯人在眼前。最伤垂诀语，何处再生缘。大药金钱尽，荒坟狐兔眠。负君应腹痛，不得祭桥玄。
过沈学士绎堂即事次韵
作者：施闰章
朝代：明
体裁：七言律诗

比邻步屧日初寒，竹榻高斋过药栏。病起劳人还笔札，谈深野客共盘餐。鬓毛别后关心剧，诗卷花前把酒看。借问休文腰太瘦，蝉貂何似鹿皮冠。
过沙河
作者：施闰章
朝代：明
体裁：七言绝句

平津四望总凄迷，十里黄沙没马蹄。日暖秋清肠欲断，不堪风起夕阳低。
过泰和县
作者：施闰章
朝代：明
体裁：古风

日落泰和道，津吏不我迎。城下猛虎迹，城上啼乌声。此地贼如猬，人家荆棘生。县官入高砦，饥卒守空城。贼来卒亦走，迅疾如流星。空持使臣节，叹息泪沾缨。
过洞庭湖
作者：施闰章
朝代：明
体裁：五言排律

春半洞庭涨，风驱万橹开。蛟龙横楚粤，岛树割蓬莱。轩帝乘云去，湘妃鼓瑟回。白蘋鸥浩荡，芳杜水潆洄。蜃市朝曦暗，珠帆夜月来。气连南岳雾，涛駴北溟雷。天地沧洲尽，江湖画角哀。中宵呼屈宋，千古一徘徊。
过洪林值汤衣白邀宿
作者：施闰章
朝代：明
体裁：古风

东峰馀返景，疲马嘶秋原。黄花寒婉娈，流水莫潺湲。所亲值野老，邀我归南村。乔木秀墟里，零露繁草根。笑歌不觉远，明月方在门。苦陈去年乱，穷巷无鸡豚。园蔬杂筐果，颠倒引匏尊。夜深卧草阁，闭户溪声喧。白云入檐隙，浩然清心魂。
过渊公看牡丹
作者：施闰章
朝代：明
体裁：七言律诗

繁花一日簇阑齐，散雨含烟傍客低。地接比邻拚尽醉，春看过眼懒重题。檐前好鸟经时立，叶里游蜂去路迷。飞盖传觞还我辈，咏归月照小桥西。
过湖北山家
作者：施闰章
朝代：明
体裁：五言律诗

路回临石岸，树老出墙根。野水合诸涧，桃花成一村。呼鸡过篱栅，行酒命儿孙。去矣吾将隐，前峰恰对门。
过湖北山家
作者：施闰章
朝代：明

路回临石岸，树老出墙根。野水合诸涧，桃花成一村。呼鸡过篱栅，行酒尽儿孙。老矣吾将隐，前峰恰对门。
过潍县
作者：施闰章
朝代：明
体裁：七言律诗

黄埃车马片时閒，麦秀葵香解客颜。孤竹西山留石碣，甘棠北海尚人间。天清绝壑泉流细，地古寒亭树色殷。千载王孙潍水战，浦沙漠漠鸟飞还。
过王山长
作者：施闰章
朝代：明
体裁：七言律诗

相见还如两布衣，官斋差胜旧渔矶。浮沉世路已衰晚，角逐词场今是非。傍架抽书容借读，到门促坐笑忘归。蓟丘极目江潭远，吏隐风流似尔稀。
过王藉茅内翰观觉斯宗伯墨迹
作者：施闰章
朝代：明
体裁：五言律诗

声名中秘旧，阀阅洛阳尊。羲献书无敌，谈迁史并存。论才挥玉麈，立马倒金樽。忽动莼鲈兴，风尘向夕昏。
过白门追悼顾与治·其一
作者：施闰章
朝代：明
体裁：七言绝句

旧宅经过哭几回，五年宿草尚馀哀。秦淮明月长如此，更觅何人共举杯。
过白门追悼顾与治·其三
作者：施闰章
朝代：明
体裁：七言绝句

许我亲书归去辞，澄心纸在泪空垂。夜台笔墨今何处，莫被招魂更写碑。
过白门追悼顾与治·其二
作者：施闰章
朝代：明
体裁：七言绝句

卖字全忘病里身，开樽留客岂愁贫。百篇诗句浑如雪，半亩园林尽属人。
过白门追悼顾与治·其四
作者：施闰章
朝代：明
体裁：七言绝句

酒隐高风世所闻，眼前身后一浮云。莫愁蘋藻无人荐，共识千秋处士坟。
过皖城张有方同年饷鲟鲊六器
作者：施闰章
朝代：明
体裁：古风

雪花鲈脍餐不足，错落燕脂染寒玉。琉璃瓶贮暗生香，开筵为劝杯中醁。此去三江自有鱼，难将双鲤报君书。扁舟载得故乡味，尝遍江鱼如不如。
过石臼湖
作者：施闰章
朝代：明
体裁：古风

征途遵石臼，停桡傍阴壑。霰集林皋疏，潦收浦溆涸。菰蒲冒清浅，鱼鳖郁萧索。飒飒商飙来，嗷嗷群鹜落。临集复回翔，悲鸣避矰缴。中泽暗张罗，杀机难可脱。劳生害水族，人物两索寞。黄鹄独高飞，矫翼何寥廓。
过箕山
作者：施闰章
朝代：明
体裁：古风

四岳荐有鳏，历试徵厥德。许由何如人，揖让乃孔亟。洸洋漆园语，后世争耳食。荒坟终茫茫，万古谁能识。颍水今清泠，箕山多傲色。掷瓢与洗耳，音徽如可即。长啸凌崇冈，清风翔八极。
过翚岭
作者：施闰章
朝代：明
体裁：古风

崇冈郁崚嶒，鸟道绕山腹。仰探白日短，俯瞰阴霞伏。鱼贯度行人，疲马艰踯躅。春晴多好风，吹我岩壑绿。农耕岭上云，妇饭溪中犊。羁心旷登陟，瘠土见风俗。华阳灵迹閟，杖策寻石屋。
过翚岭
作者：施闰章
朝代：明

崇冈陟崚嶒，鸟道绕山腹。仰探白日短，俯瞰阴霞伏。鱼贯度行人，疲马艰踯躅。春晴多好风，吹我岩壑绿。农耕岭上云，妇饭溪中犊。羁心旷登陟，瘠土见风俗。华阳灵迹閟，杖策寻石屋。
过计家桥问陈尚书迪墓不得
作者：施闰章
朝代：明
体裁：五言律诗

尚书馀白骨，闻葬计家桥。抔土无人识，忠魂何处招。村墟存野店，陵寝改前朝。呜咽寒溪水，千年恨不消。
过邺城
作者：施闰章
朝代：明
体裁：七言绝句

秋清山色太行来，昼锦堂前酒一杯。借问西河人不识，至今漳水说铜台。
过长清怀济南旧游
作者：施闰章
朝代：明
体裁：五言律诗

论文昨日事，历下五年游。湖影涵官阁，泉声满郡楼。山川经眼遍，风物过时愁。多难催耆旧，诸生几白头。
过閒云庵
作者：施闰章
朝代：明
体裁：五言律诗

幽人频出郭，野寺已深山。路近双羊古，心知独鸟閒。晴烟含竹坞，冬日煖柴关。尚想高僧去，孤云不可攀。
过阳羡徐竹逸见贻诗册
作者：施闰章
朝代：明
体裁：七言律诗

布帆贪趁好风吹，读尽篷窗一卷诗。岕荈湖莼归养日，苍山洱海宦游时。畏途自爱归田早，高枕何妨见客迟。欲报瑶华拾芳草，前川凉雨暮迷离。
过隐龙寻方位三帝卜诸子
作者：施闰章
朝代：明
体裁：七言律诗

谢客登临兴不慵，雪晴蹑屐一相从。最怜岭上偏流水，谁定人间是卧龙。竹屋图书丹嶂曲，柴门鸡犬白云重。连床信宿飞清梦，知在黄山第几峰。
过青田
作者：施闰章
朝代：明
体裁：五言律诗

残邑如村市，溪清宿雨开。乱山攒水绿，飞瀑向人来。艇窄欹难坐，滩高上却回。此邦王佐出，尚想济时才。
过顾与治旧居今为郑汝器宅
作者：施闰章
朝代：明
体裁：五言律诗

故人栖隐处，不到十年馀。问宅更三主，寒梅覆一庐。亭留醒酒石，壁剩换鹅书。稍喜辟疆地，犹为郑谷居。
过顾见山鹤巢
作者：施闰章
朝代：明
体裁：五言律诗

水部多幽兴，茅斋辟小园。繁华阴覆地，古树直当门。宾客应刘集，阶除丘壑存。论心成痛饮，未敢向人言。
过高淳县有怀邢景之子汉
作者：施闰章
朝代：明
体裁：五言律诗

县小无城郭，民繁俗自淳。夕阳鱼满市，茅店酒留人。宿鹜横烟去，垂杨逐岸春。惟怜素交在，相忆隔湖滨。
返自潭柘道中有怀王侍读阮亭
作者：施闰章
朝代：明
体裁：古风

歇马已停午，日永缓归策。回看夕阳深，弥见青霞积。晞发鉴灵湫，矫迹冒欹石。怅叹忽盈襟，赏心违谢客。
还至清湖即目
作者：施闰章
朝代：明
体裁：七言绝句

江郎山下野人家，漠漠朝烟出树斜。乌桕叶残垂白子，参差早拟是梅花。
连梦家叔父
作者：施闰章
朝代：明
体裁：五言律诗

累夕东归梦，悲欢不自持。发知满眼白，书恐到家迟。耐病长抛药，逢閒谁共棋。乡园安稳未，吟望首低垂。
连雨
作者：施闰章
朝代：明
体裁：五言律诗

日日西山暗，春光竟若何。人从不寐老，花落未开多。野寺沈清磬，江亭付白波。苦吟馀数子，踯躅几回过。
连雨江涨简张若思客舍
作者：施闰章
朝代：明
体裁：五言律诗

旅吟栖水阁，问讯切比邻。雷雨偏羁客，蛟龙直就人。羽书关百虑，山郭暗三春。何处江湖好，还容把钓缗。
连雪不已
作者：施闰章
朝代：明
体裁：五言律诗

连雪忽逾尺，倚楼频独看。直忧乖岁序，宁敢怨春寒。好客过寻少，疏梅满放难。干戈闻海峤，愁绪正漫漫。
迟丁飞涛南归未至
作者：施闰章
朝代：明
体裁：古风

两度客湖渚，怅怅中心违。昔君谴绝域，万里归无期。今君放田里，已发犹未归。行子为踟蹰，伫策临中逵。依依贤子弟，鸡黍前致辞。我友不同欢，对酒谁能持。严飙吹客裳，晨风已迅飞。作书虽累帧，何如执手时。
迟张山人大风不至
作者：施闰章
朝代：明
体裁：五言律诗

春晚燕山月，开樽独倚楼。故人游汗漫，何处复淹留。车马生交态，莺花异故丘。情知即见面，竟夕起离愁。
迟王公搢不至
作者：施闰章
朝代：明
体裁：五言律诗

懒来惟谢客，为尔倚衡门。花亚岩中树，烟横溪上村。看山先蜡屐，留月待开尊。读罢新诗后，疏灯闻夜猿。
述祖德诗二首 其一 述祖
作者：施闰章
朝代：明
体裁：古风

王风久隤缺，大道日寖微。孔辙岂不迩，百家争路驰。吾宗肇东鲁，七十肩相随。在汉显经学，雠也博士师。士丐扬其波，先后同声施。世远存本根，后劲振前绥。微言绍天学，高步追宣尼。讲肆群响臻，周游遂忘疲。闲先恢孟辩，排异搴韩旗。磬折劳公卿，闳声蜚布衣。辍餐饷寠士，商歌长乐饥。德音昭俎豆，奕叶流风徽。
述祖德诗二首 其二 述考
作者：施闰章
朝代：明
体裁：古风

前徽洵卓荦，望古郁长叹。惜不逮师孔，翱翔洙泗间。遗言满笥箧，丧乱悲阙残。生世逢百罹，营道良独难。纯孝踵曾闵，洁志厉玙璠。缠绵九族义，款恳同气欢。努力沛先泽，遗构靡不完。晞发清川汜，永啸层峰端。修涂苦促算，履顺一何愆。跪读我父书，俯仰涕潺湲。珍木多早折，上士罕长年。儒林阙传记，潜德当谁宣。
迷楼旧址
作者：施闰章
朝代：明
体裁：古风

蜀冈何迢递，宫观还缥缈。一人娱耳目，百祀伤怀抱。复阁改招提，摘星剩寒沼。土花蚀宝靥，玉树翳荒筱。重城蹀血馀，万户吹箫少。当时耸金屋，飞甍碍高鸟。妍卉无冬春，酣歌昧昏晓。山川无故物，往者迹已埽。迷离萤火飞，萧瑟垂杨道。
追和屺瞻广州见怀之作
作者：施闰章
朝代：明
体裁：五言律诗

同是还家客，怜君滞粤城。客涂五岭尽，瘴雨几朝晴。迹合行藏日，才兼吏隐名。得閒良不易，各自爱平生。
追和王宗伯敬哉先生赠别
作者：施闰章
朝代：明
体裁：五言律诗

江南归梦切，分手忽沾襟。不尽尊前语，难为别后心。风霜征路远，烟月故山深。天末知回首，相思何处寻。
追寄瞻伯潞河
作者：施闰章
朝代：明
体裁：七言律诗

故人别我逢多事，走马相过君早行。不为弹冠来帝里，谁怜被褐老书生。长河落日孤帆转，独戍残秋画角鸣。归去东篱花尽发，两京何似五湖情。
追悼李石台侍讲·其一
作者：施闰章
朝代：明
体裁：七言律诗

相违信宿怅离群，忽漫经年袂永分。禁苑薄游曾并马，夜台谁许共论文。魂伤灯市春宵语，愁黯江天日暮云。阙下鹓班接坐处，几人款款复如君。
追悼李石台侍讲·其二
作者：施闰章
朝代：明
体裁：七言律诗

岂真吾道困龙蛇，匝岁贤人屡痛嗟。藜阁校书劳永夜，星轺怀古吊长沙。一官没后犹蒙谤，百折生前久破家。圣主知臣臣不恨，莫教泉壤泪如麻。
追悼王于一
作者：施闰章
朝代：明
体裁：古风

南州旧布衣，卖文取一醉。我独饮君酒，高歌略文字。知音不在言，执手各含意。宁知是死别，相怜已相弃。白骨返故乡，妻子有馀累。努力念平生，为君卜幽隧。游魂当归来，遗草多在笥。日落章江水，盈盈故人泪。
追答刘止一济南赠别
作者：施闰章
朝代：明
体裁：五言律诗

忆昨青冥里，相携洞壑游。杖藜穿径险，得句凿岩留。一入沧江路，回看白雪楼。寸心将济水，长向故人流。
追送陆义山编修假归平湖
作者：施闰章
朝代：明
体裁：古风

岁晏怀中林，首春命归棹。装发重踟蹰，郁纡眷同好。松阴雪未消，花坞梅初耀。东望湖光开，阳崖试投钓。水树蔼因依，猿鸟群叫啸。散带何从容，无营谢竞躁。閒居理旧业，开襟还一笑。平原多藻思，茂林起丹诏。累年分笔札，永夜烦编校。顾此述作劳，难忘壑岩妙。送子子不待，蒲帆北风峭。亦有思乡客，同时忆云峤。
送丁景吕
作者：施闰章
朝代：明
体裁：五言律诗

别筵从济水，高会复临阳。身世随江海，山城满雪霜。地荒行客苦，老去浩歌长。旧宅三洲近，何时筑草堂。
送丁雁水分巡赣南
作者：施闰章
朝代：明
体裁：七言律诗

斗酒才酣傍蓟丘，春风无那别离愁。滇闽烽火纾南顾，吴楚山川领上游。部下论文名士在，尊前岸帻碧江流。郁孤台畔行吟处，望阙思乡漫白头。
送丘慎清赴官镇远
作者：施闰章
朝代：明
体裁：七言绝句

重来即别太伤神，路过牂牁更问津。正是三春花欲暮，可堪万里独行人。
送丘海石之任高要
作者：施闰章
朝代：明
体裁：古风

丘子北海彦，今为南海行。道路缅修阻，羽檄纷纵横。再拜向我言，引疾且归耕。丈夫贵许国，努力垂令名。子实饱经术，慎毋负平生。端州忆旧游，郭外江水清。琢研凿江石，抱琴鸣江城。安危在良牧，逝将偃甲兵。相思日云远，惆怅天隅情。
送人归西湖
作者：施闰章
朝代：明
体裁：七言绝句

风急空阶红叶飞，西湖游子正思归。湖边十里荷花满，何处宜君着钓矶。
送伯调归山阴
作者：施闰章
朝代：明
体裁：五言律诗

久客归心急，临岐别恨生。十年同酒盏，他日共诗名。薄宦亲交见，忧时涕泪倾。盈盈一江水，不尽送君情。
送冯天贞之许州兼寄阮刺史
作者：施闰章
朝代：明
体裁：七言律诗

积雨春寒策骑行，多年名士尚诸生。遥知下榻需徐孺，共说游梁重马卿。桑落清尊官阁醉，梅花残雪戍楼明。西湖共忆题诗处，月夜曾同阮步兵。
送刘峻度同年之官曲阳
作者：施闰章
朝代：明
体裁：七言律诗

孤城见说恒山下，几处人家近翠微。候馆少逢驿使到，县斋时有岳云飞。素琴在膝官应暇，名士分符客尽归。旧日园林饶乐事，霓裳一曲肯相违。
送刘根生之任清远
作者：施闰章
朝代：明
体裁：五言律诗

寒江连瘴雨，君去若为行。午夜尊前语，孤帆岭外情。地冲当驿路，峡险傍山城。共有平生约，相期冰雪清。
送刘瑞生归金陵客舍
作者：施闰章
朝代：明
体裁：古风

海神自嫌丑，畏人写其貌。吾面老瞿昙，太瘦每自笑。几辈擅丹青，刻画苦难肖。刘生称健手，濡翰得清妙。貌我丘壑间，閒旷如海峤。嗒然把一卷，含情传夙好。客皆抚掌看，共讶天机到。都下传盛名，飞鞚五侯召。传神喜佳士，标格见奇峭。图绘无閒时，乡心系归棹。远梦幔亭云，近忆秦淮钓。江南山水地，高卧可长啸。
送劳书升督储黔阳
作者：施闰章
朝代：明
体裁：古风

煌煌丹凤姿，振羽西南徼。鸾鹤为徘徊，俦侣相叫啸。昔游双阙间，文章日照耀。帝曰汝人师，论才亶敷教。物色超骊黄，海岳归襟抱。谁言蕴瑚琏，不亟登朝庙。黔阳烽火馀，雷雨甫天造。骄阳煽炎歊，修涂缅崩峭。允矣仁者心，惠风荡蛮峤。圣世多怀柔，群盗疾如扫。努力此驱车，饮冰乃夙好。
送同年王均五之进贤
作者：施闰章
朝代：明
体裁：古风

山左多大侠，忼慨乃性成。懿我同门友，蚤岁扬英声。壮心耻曲谨，大义急友生。再仕仍百里，抗手看公卿。天子赐颜色，召见趋彤庭。巍冠束大带，眉宇千人惊。扬帆蠡泽过，倒景匡庐明。努力宰南国，饮水有馀清。人生苟局蹐，万钟亦虚名。长安策羸马，何似掌专城。
送同年顾铭伯子来玉
作者：施闰章
朝代：明
体裁：五言律诗

若翁真意气，见子独酸辛。旅食吴绵换，行歌楚水春。扁舟长载酒，一爨肯因人。更傍虔江去，愁连瘴海滨。
送吕莲舟致仕归里
作者：施闰章
朝代：明
体裁：七言律诗

襆被归田意若何，看君双鬓未蹉跎。名家亭馆藏书在，故里云霞少室多。松菊身閒凭酒盏，风波梦稳是渔蓑。旧传司寇贻谋远，肯负林泉学放歌。
送吴六益之大梁
作者：施闰章
朝代：明
体裁：古风

硕士甘抱璞，独抚丘中琴。一为西北游，京洛皆知音。燕歌动天地，荒台日登临。挥手渡滹沱，秋霖久滞淫。晨风振高翼，寒蝉响悲吟。梁园盛宾客，池馆成古今。宿莽莫萧萧，但见层云阴。倘遗雪夜作，予卧西山岑。
送吴右舟之官文县·其一
作者：施闰章
朝代：明
体裁：五言律诗

喜见之官日，重含望远心。携家迟度陇，别我暮分襟。边税徵输俭，山城雨雪深。秦州相接近，不得废长吟。
送吴右舟之官文县·其二
作者：施闰章
朝代：明
体裁：五言律诗

君行燕雪霁，到日陇梅春。邑小自馀暇，官廉合称贫。关门通蜀道，部落杂番人。才力平生健，应无厌苦辛。
送吴同父游泾川
作者：施闰章
朝代：明
体裁：五言律诗

敬亭看未厌，尊酒复离亭。匹马踏霜去，群峰夹路青。官斋欢旧雨，野寺伴寒星。倘问琴高迹，临溪试一停。
送吴圣飞南归
作者：施闰章
朝代：明
体裁：七言律诗

季子日夜思东吴，草堂新辟城南隅。苍苔历历乱青霭，白日阴阴交碧梧。叠巘孤云元户牖，平田春水是江湖。归帆应及黄花候，好趁秋风问酒垆。
送吴自明归里
作者：施闰章
朝代：明
体裁：古风

羁宦恋亲交，相倚忘饥渴。依依遂弥岁，千念集莫节。江南烽火后，川路多流血。艰难消息稀，中肠屡断绝。子为我迟归，倚闾有白发。绨袍不禦寒，努力慎风雪。
送吴见末之闽
作者：施闰章
朝代：明
体裁：五言律诗

为郎兼比舍，不复叹知稀。如我两人癖，那堪万里违。诗工能用拙，官老独忘机。欲作随阳雁，南征伴尔飞。
送吴阆中瑶如
作者：施闰章
朝代：明
体裁：五言律诗

万里巴西路，孤鸿雨雪天。荒城看木落，危栈入云悬。阆苑蛮烟里，琴堂画角边。长卿行谕蜀，消息报幽燕。
送吴鱼山守浔州
作者：施闰章
朝代：明
体裁：七言律诗

长安尊酒日论文，怀袖犹馀黄岳云。桂岭一官人独往，藤江深雾路难分。客寻绝岛丹砂出，虎啸荒城白昼闻。见说比来稀瘴疠，秋风离思莫纷纷。
送唐寓庵使君入贺兼忆沈康臣舍人
作者：施闰章
朝代：明
体裁：古风

青桂始敷华，芙蓉被秋水。天风吹客衣，星轺指帝里。五岁四行役，劳臣无息轨。拜舞趋彤庭，行歌满燕市。京曹多旧游，契阔罗尊簋。我友沈隐侯，飞藻金门里。瑶华叙缱绻，洒落竟长纸。会合当何时，少壮难久恃。回望西北云，三叹不能已。
送姚子逊游东牟
作者：施闰章
朝代：明
体裁：七言律诗

归心迢递梦江村，旅食羁栖尚蓟门。古调旧多关塞曲，穷交不忘信陵恩。过从数爱花连坐，惜别何孤酒一樽。东去沧溟看蜃阁，风流海客几人存。
送姜西溟归奔母葬·其一
作者：施闰章
朝代：明
体裁：古风

朔风吹易水，荣木作雨霜。岂无时菊好，兰蕙惨不芳。怀中韫白璧，烂然明月光。天路阻阊阖，被褐徒慨慷。三夕九梦归，惊魂依北堂。皋鱼忽衔痛，执手各沾裳。
送姜西溟归奔母葬·其二
作者：施闰章
朝代：明
体裁：古风

越鸟西北飞，曰为反哺计。谁言成断蓬，回首失根蒂。家林烽火馀，屡空成俭岁。恻恻倚闾心，万事馀双涕。客归诚独难，何忍久留滞。崇岩亦有巅，沧海亦有裔。惟此孺慕情，吞恨永无际。
送孔心一分守罗定
作者：施闰章
朝代：明
体裁：七言律诗

西曹风义旧难忘，晚节重临百粤乡。揽辔朔南多宦迹，行春岭峤足篇章。烟开桂郡连峰远，雨入泷川涨海长。自喜遐陬饶药物，丹砂看试养生方。
送孔心一比部出按江南
作者：施闰章
朝代：明
体裁：五言排律

华胄来洙泗，声名动阙廷。秩宗曾典礼，秋署旧明刑。持斧仍兼绶，怀瑜本六经。苍生需雨露，白简掣风霆。吴会此何幸，淮徐方就宁。征输膏血尽，鞭挞讼庭腥。城社容狐鼠，苞苴失渭泾。波颓讵太激，众醉故宜醒。送远愁分袂，同曹忆聚星。新诗尝好我，末议倘能听。云树山川秀，江湖天地青。龙泉今在掌，斟酌试新硎。
送孙予立编修假归省觐·其一
作者：施闰章
朝代：明
体裁：五言律诗

特达邀宸眷，如何乡梦频。彤庭濡翰客，白发倚闾亲。马渡河冰晚，人归江甸春。早梅花欲放，又见彩衣新。
送孙予立编修假归省觐·其三
作者：施闰章
朝代：明
体裁：五言律诗

乡园依叠嶂，城郭总山居。冬馔烧林笋，花时奉板舆。家声梧掖草，旧业石仓书。好待君王问，宁教岁月虚。
送孙予立编修假归省觐·其二
作者：施闰章
朝代：明
体裁：五言律诗

正向陵阳去，经过潍水浔。间关调膳意，风雨对床心。旅病缘归减，天寒恨别深。前途吟兴得，残叶尚枫林。
送孙予立编修假归省觐·其四
作者：施闰章
朝代：明
体裁：五言律诗

邸居同坐卧，老屋共经营。夜月论诗醉，春风接辔行。关河还鼓角，鱼鸟自江城。故旧凭传语，燕吴无限情。
送孙如斋编修册封安南
作者：施闰章
朝代：明
体裁：五言排律

炎汉南交地，陈黎角斗场。一人称有道，四海尽归王。宠使朱衣贵，恩纶御墨香。居然盟带砺，恪尔奉圭璋。负弩诸侯肃，乘轩万里长。中途变寒暑，绝域异烟霜。水历昆明外，山临勾漏旁。羽毛看翡翠，宴会飨槟榔。陈迹瞻铜柱，珍禽献越裳。多才重孙楚，二妙得周郎。獴�随驺御，珊瑚制笔床。含毫元侍从，凭轼足篇章。迟日和风送，王程春草芳。飞扬迈邛笮，省觐过衡阳。不费相如檄，还馀陆贾装。遐方修职贡，每岁走梯航。
送孙平侯守平乐
作者：施闰章
朝代：明
体裁：五言排律

万里昭潭路，双旌去杳冥。瘴云连洞黑，锦石倒江青。城市龙门驿，官衙天绘亭。异泉流感应，幽洞驻仙灵。山色朝还暮，滩声醉可醒。人家巢绝巘，榕树幕空庭。朴俗安良牧，殊方寄客星。相如能谕蜀，早晚达朝廷。
送孙怍庭都谏还都下
作者：施闰章
朝代：明
体裁：古风

昔卧白云署，见君青琐闱。耿介一言合，意气纵横飞。日月何推迁，欢宴不能追。室迩成契阔，京圻还别离。久雨潦周道，残暑飙炎晖。握手难尽言，惆怅中心违。海内得知己，一人不为稀。天路高且长，会合当何期。
送孙无言归黄山
作者：施闰章
朝代：明
体裁：七言律诗

芒鞋何日踏丹梯，谷口烟深绝鼓鼙。旧种松林应绕屋，新开药圃好临溪。云铺海气千山失，峰到莲花白日低。只恐仙源长避地，寻君咫尺路将迷。
送孙直公南还
作者：施闰章
朝代：明
体裁：七言律诗

蓟门握手榴花然，俸薄留宾无酒钱。话到莼鲈堪永日，别来松菊几经年。荒亭玄草同扬子，秃笔丹青老郑虔。归去应怜郎署客，输君垂钓宛溪边。
送孙衣月检讨归武进·其一
作者：施闰章
朝代：明
体裁：五言律诗

抗疏原非职，艰难独此衷。危言成石画，直性耻雷同。俞咈恩皆重，行藏道不穷。看君拂衣去，浩荡五湖中。
送孙衣月检讨归武进·其二
作者：施闰章
朝代：明
体裁：五言律诗

疾俗真成病，疏狂敢望恩。义难忘蔀屋，官反薄金门。词赋收吾党，江湖念至尊。他年宣室召，忼慨更堪论。
送尹嘉闻归吴门
作者：施闰章
朝代：明
体裁：五言律诗

两世情难述，千行泪迸流。父书应尽读，家计莫深忧。薄宦真萍梗，穷交愧蒯缑。要离冢畔月，双照寸心愁。
送山阴张荀仲先辈东归
作者：施闰章
朝代：明
体裁：五言律诗

夹岸丹枫路，寒江独送君。官贫长少伴，老去更离群。婚嫁乡心急，湖山旅雁闻。那堪迟暮眼，回首岭南云。
送崔友尚南还用耦长韵
作者：施闰章
朝代：明
体裁：七言律诗

一尊未醉忽言归，红叶花时手重挥。雨歇宫云遥送马，风回江柳绿侵衣。看山好就烟中寺，领客还开竹里扉。眼底崔骃人共识，离情乡思却依依。
送巴江李朗仙暂归钟离
作者：施闰章
朝代：明
体裁：五言律诗

岁晚归人急，天寒别恨赊。留淮浑忘客，忆蜀尚浮家。野戍风中角，江梅雪后花。相如会乘传，万里向三巴。
送张九宣还秣陵兼忆陈少参
作者：施闰章
朝代：明
体裁：五言律诗

漫为宛水客，不共敬亭游。夹岸看枫落，孤帆带雨秋。交情存简略，诗思合穷愁。叹息元龙老，秦淮尚滞留。
送张八长季应武举
作者：施闰章
朝代：明
体裁：古风

宁为鞲上鹰，勿作罝中兔。张子虎啸人，青云愁日莫。家世满簪缨，君独鄙章句。不辞万里行，远逐沙场去。白日自西驰，黄河自东注。谁解战士袍，坐以将军树。
送张南村游黄山次韵
作者：施闰章
朝代：明
体裁：五言律诗

山程落叶里，僧寺断崖边。洞险穿青壁，峰多破碧天。仙坛松作盖，云海石为船。旧记都难尽，看君刻画传。
送张友鸿归云间
作者：施闰章
朝代：明
体裁：古风

张子十日不相见，一日别我去如箭。把酒留君君不留，笑索新诗当祖饯。京华旅食似君稀，文采风流谁不羡。丹青已入明光宫，词赋还传柏梁殿。云间才薮不可当，吴子沈子争翱翔。墙东招手顾子出，春灯夜雨倾壶觞。中州三子各意气，回鞭联辔登君堂。祇言醉歌共朝夕，谁知转眼愁河梁。燕吴秦豫各分散，东西咫尺成参商。张子别我情更苦，踌躇把袂九回肠。平生好客哀王孙，鹔鹴典尽开金樽。众中许我独知己，纷纷交态声欲吞。长安谒客如叩阍，浩然鼓枻归江村。辟疆园亭颇不恶，柴桑松菊今犹存。溯吴淞兮斫鲈脍，搴薜荔兮纫芳荪。回首它年西北望，应怜方朔老金门。
送张将军之粤西
作者：施闰章
朝代：明
体裁：五言律诗

驱马雪中去，天南万里行。还吴春色好，过楚瘴云生。铙吹喧江阁，烽烟静塞城。伏波祠庙在，千古说南征。
送张康侯之京口
作者：施闰章
朝代：明
体裁：七言律诗

扬子江边是润州，兰舟锦缆发清秋。中泠泉冠三吴水，北固山当万岁楼。身被恩晖辞太液，心閒官舍接沧洲。漫愁海畔多烽火，禁旅旌旗在上游。
送张旭源刺邠州·其一
作者：施闰章
朝代：明
体裁：五言律诗

江南倦游子，五马去西秦。霜雪驱驰路，关山离别人。地偏稀过客，禄薄逮双亲。捧檄知君喜，晨昏爱此身。
送张旭源刺邠州·其二
作者：施闰章
朝代：明
体裁：五言律诗

闻说公刘地，相沿旧俗同。人家高堡上，雉堞半山中。衣食从民朴，征徭倚岁丰。心閒能卧治，诗好继豳风。
送张泰安越九
作者：施闰章
朝代：明
体裁：古风

山城积雪冰不开，飞来黄鹄久徘徊。见君欲哭复大笑，举酒一饮三百杯。畴昔蹉跎事奔迫，穷边极漠甘迁谪。圣恩温诏垂九天，独许云间作归客。泰山极目连沧海，海鸥钓客遥相待。何必功成问赤松，流光一掷红颜改。多君意气凌浮云，罢官慷慨尚论文。庾鲍才名伯仲少，原尝好客天下闻。我醉为君歌一曲，岁暮愁多肠断续。好去五湖三泖间，手抚山堂旧松菊。
送张济南式思
作者：施闰章
朝代：明
体裁：七言律诗

五马朝嘶上苑东，岱宗回拥帝城雄。鹊华山色分帘外，日夜泉声满郡中。杼柚民劳怜赋急，郊原雨足幸年丰。旧谙清德饶能事，揽辔行歌大国风。
送张清江升旸之任思恩
作者：施闰章
朝代：明
体裁：七言律诗

乡心七载梦长安，粤岭重禁客路难。木落洞庭天际远，猿啼瘴海雨中寒。山村野市多猺户，负弩称觞半土官。南北风烟各回首，劳臣万里慎加餐。
送张牖如宰登封
作者：施闰章
朝代：明
体裁：五言律诗

汉武东封处，孤城倚翠屏。雪催河柳润，春入岳云青。仙药问樵客，山花飞讼庭。风流怀仲蔚，吏隐当岩扃。
送张英石分巡温处
作者：施闰章
朝代：明
体裁：七言律诗

度支几载意长閒，何事离尊不可攀。远道春风随剑佩，孤城天堑拥江山。龙湫瀑挂登临外，鲸海波平坐啸间。送别忽惊怀旧切，凭君问讯莫愁颜。
送张荀仲先生·其一
作者：施闰章
朝代：明
体裁：五言律诗

白头来不易，别去又相望。山驿沈春雨，江帆趁夕阳。穷愁同此日，安稳定何乡。纵有音书数，风烟恨转长。
送张荀仲先生·其二
作者：施闰章
朝代：明
体裁：五言律诗

吾叔衰逾甚，能禁别思催。徒然把双袂，无计倒深杯。知己平生少，开怀几客来。山阴好岩壑，伫立独迟回。
送张菊水自郡曹摄泾川事
作者：施闰章
朝代：明
体裁：古风

李白来宛溪，又去游水西。君今为政亦如此，踪迹正与古人齐。东风细雨春阴好，桃花万树黄莺啼。控鲤琴高已千载，洞荒药灶知何在。留侯自是赤松辈，借才重作神明宰。山县鸣琴乐有馀，酒徒词客兴难孤。桃源野寺行吟处，问我题诗今在无。
送张虎别大参
作者：施闰章
朝代：明
体裁：古风

皎皎双白鹤，双栖自相匹。一朝羽翼分，悲鸣声唧唧。唧唧终当别，离肠无断绝。诵子诗如锦，重我心如结。蓼虫习苦人谓甘，君去艰辛向谁说。湖西三郡皆疮痍，山连楚粤多崄巇。尔我犄角犹难治，君去愁将一木支。载书归兴何萧爽，山川到处延清赏。累月曾眠西子湖，三峰旧踏仙人掌。爱君意气轻华簪，爱君流水操素琴。十年在匣今一鼓，殷勤珍重怜知音。相思江上树，江云忽已暮。惆怅春光好，却共美人去。白鹭洲前青雀舟，萧滩望断倚高楼。相期斗酒难相值，心逐长江千里流。
送张见阳之任江华
作者：施闰章
朝代：明
体裁：七言律诗

春游同醉忆花亭，远送当筵酒易醒。匹马直临三楚尽，仙峰深入九嶷青。家馀旌节传开府，乱定风樯过洞庭。但使道州遗泽在，舂陵山畔好重经。
送彭燕又归云间
作者：施闰章
朝代：明
体裁：五言律诗

穷交难聚首，住久见仍稀。老恨秋蓬转，愁看独雁归。冰霜沾旅鬓，鼙鼓到渔矶。祗觉江南好，无劳叹掩扉。
送徐原一入楚访李元仗
作者：施闰章
朝代：明
体裁：七言律诗

东湖风雨数招寻，惜别重看枫树林。路入湓城吴岫远，帆低鄂渚楚云深。汀洲兰芷含秋思，鼓角江山感客心。黄鹤楼边逢李白，那能相对罢高吟。
送徐叙公还里
作者：施闰章
朝代：明
体裁：古风

澄江见白石，秋草辨芳兰。结友不在多，久要良独难。送子返故乡，念昔同忧患。濡翰各纵横，壮志仰天叹。过从无主客，自索中厨餐。离居重良会，千里怜旧欢。素襟两不易，蕴怀无时殚。盛夏五六月，永啸天风寒。黄鹄会当举，横绝浮云端。谁为感垂翅，使我心忧酸。
送戴岵瞻入都
作者：施闰章
朝代：明
体裁：古风

十月饯君归，五月喜君至。尊酒复将于，颠倒不能寐。忆昔奉使云门游，值君按节过青州。灯前长句为君赋，狂歌大叫风飕飕。临岐下马握余手，停杯伫立徘徊久。自言辛苦难具陈，不信但看余白首。转眼东西羽翼分，京洛淄尘倦趋走。何期尔我相后先，同官仍是同门友。怜余直道多嵚崎，开心苦口真吾师。加餐相劝废篇什，此意旁人那得知。劳劳余发亦垂白，看尔吐气开须眉。玺书徵拜还青琐，岱云济水随旌旗。送君忽忆心所欢，故人同调满长安。欲寄双鱼愧疏懒，凭君传语青云端。
送方敦四之虔州
作者：施闰章
朝代：明
体裁：五言律诗

雨雪伤心夜，羁人独去时。路长残岁逼，滩折片帆迟。别酒难成醉，愁颜早觉衰。休言出塞事，重引泪如丝。
送方邵村同年恤刑楚粤·其一
作者：施闰章
朝代：明
体裁：五言律诗

旧曾游楚粤，送子倍关心。绝塞干戈满，孤城瘴疠侵。乱离人命贱，赦宥国恩深。若听哀猿叫，无劳沾客襟。
送方邵村同年恤刑楚粤·其二
作者：施闰章
朝代：明
体裁：五言律诗

七星岩险绝，杖策会须攀。路傍青冥去，人从霄汉还。香风怜桂岭，图画见君山。泼墨堪乘兴，仙槎几日閒。
送昆山徐章仲孝廉
作者：施闰章
朝代：明
体裁：七言律诗

青帘画舫照江津，不分离筵遽怆神。陆氏弟兄双国士，徐陵家世总词臣。到来山霁昭亭月，归去花留玉岭春。长忆辟疆园最胜，旧时题句满松筠。
送春曲
作者：施闰章
朝代：明
体裁：乐府曲辞

江水瀰瀰草萋萋，君行何速来何迟。愿留君兮君不知，回风拂树庭花飞。仙人会当老，何事恋驰晖。歌且舞，送君归。
送景玉入浙
作者：施闰章
朝代：明
体裁：五言律诗

此去山川好，春光换柳条。衣沾天目雨，席挂海门潮。问讯多词客，登临逐野樵。若教游兴剧，莫惮赤城遥。
送曾庭闻
作者：施闰章
朝代：明
体裁：五言律诗

百斗何辞醉，良朋万里来。家声重庐岳，客路过轮台。泪积边城苦，诗兼鼓角哀。即今犹战斗，分手一徘徊。
送朱山晖备兵朔方
作者：施闰章
朝代：明
体裁：五言律诗

持节临边郡，论文旧石渠。即看千骑出，仍载五车书。天阔戍烟断，春寒关树疏。朔方畿辅地，挥手莫踌躇。
送李万安罢官归里
作者：施闰章
朝代：明
体裁：七言绝句

岁暮归舟一叶轻，歌残酒罢泪双倾。滩声不是无情思，呜咽随君为送行。
送李松客令高淳
作者：施闰章
朝代：明
体裁：五言律诗

少年才力健，风壤况称淳。烟水争环邑，鸥凫不避人。近江梅信早，到日柳条春。孟六遗文在，应怜白屋贫。
送李维饶孝廉赴礼闱
作者：施闰章
朝代：明
体裁：五言律诗

菡萏对离筵，飞腾正少年。乡心依白发，帆影入青天。江海生秋早，燕吴共月圆。君家有旧物，行矣赋甘泉。
送李近士归豫章
作者：施闰章
朝代：明
体裁：五言律诗

残腊别逡巡，到家应早春。隔年休改鬓，将母敢言贫。山月随征棹，江梅傍钓纶。谁知宦游子，羡尔独归人。
送杨靖调通政归武林·其一
作者：施闰章
朝代：明
体裁：五言律诗

七载乡园住，悬知世路违。官元堪大隐，天许遂初衣。朝署多推挽，江潮少是非。黑头甘襆被，肯羡二疏归。
送杨靖调通政归武林·其二
作者：施闰章
朝代：明
体裁：五言律诗

恋阙孤忠在，还山旧兴饶。恩辉自卿月，胜地好渔樵。春水通书屋，江声杂海潮。凭君觅安道，款款话连宵。
送林石来舍人册封琉球
作者：施闰章
朝代：明
体裁：七言律诗

东南海色远苍苍，万里风帆接混茫。锡命殊方还带砺，共球屡世效梯航。玺书气压蛟龙静，蜃阁光连岛屿长。莫畏波涛苦离索，王程先喜到家乡。
送桐君和春字
作者：施闰章
朝代：明
体裁：七言律诗

蓟北离亭送客频，相看斑鬓复残春。百年生计多行路，午夜归心系老亲。不见花开能劝酒，何当鸟语解留人。秦关近报烽烟动，卧稳江潭敢厌贫。
送桐君还江南
作者：施闰章
朝代：明
体裁：五言律诗

乘涨扁舟急，凉风复早秋。趋庭轻远道，解缆失羁愁。久别应头白，空归莫泪流。惟馀萧浦客，独立倚江楼。
送梁慎可少参入贺
作者：施闰章
朝代：明
体裁：古风

明湖开积雪，和风扇寒条。嘉客延清欢，新阳启游遨。愿言展嬿婉，芳醴陈中宵。握手景未昃，离心来郁陶。祗役叩阊阖，倌人戒星轺。长安车马驰，玉佩相招邀。猗与高阳族，元凯实联镳。为乐诚未央，焉知我心劳。君子惜令名，小人徒嗷嗷。何以解饥渴，平生有久要。
送梅定九重赴皖口
作者：施闰章
朝代：明
体裁：五言律诗

又挂孤帆去，春城暮雨疏。江行过雷泽，旅食饱鳇鱼。水驿重题壁，篷窗小读书。夜阑看象纬，兵气近何如。
送梅瞿山自仙源游黄山兼怀太平官明府
作者：施闰章
朝代：明
体裁：五言律诗

闻说黄山面，都从县里看。登楼峰可数，过岭雪犹寒。浚谷寻僧少，奇松入画难。风流仙令在，应得庆交欢。
送梅耦长读书水西寺
作者：施闰章
朝代：明
体裁：五言律诗

近家将母易，作客好安居。朔雪梅花过，东风柳叶初。溪晴官阁酒，山夜佛灯书。更共远公住，高谈世虑疏。
送歙州江允凝游芜江
作者：施闰章
朝代：明
体裁：古风

山人生长黄山下，一生爱作黄山画。殊松骇石非人间，俗眼群看尽惊怪。天都仙窟真灵奇，不经身到谁能知。拂云忆共莲峰坐，对酒曾横铁笛吹。胜游一步一回顾，到今犹记题名处。可怜乱后总荆榛，回首丹台隔烟雾。宛陵旧友今寂寞，鼓棹于湖兴磅礴。残暑风生水石凉，高歌夜醉天河落。笑君略识敬亭山，欲往瞿硎底未閒。此别中秋馀几日，月明两地各江湾。
送毛会侯还祥符
作者：施闰章
朝代：明
体裁：古风

柳花乍逐东风飞，燕山草绿春已稀。游子思家正惆怅，故人却向大梁归。大梁作吏神仙客，鸿笔声名动鸾掖。文园献赋旧凌云，丹陛谈经应夺席。几度衔杯共御沟，有时并马西山游。上书昨日不见收，钓竿归忆严滩头。剧邑专城殊不恶，饮冰三载偏萧索。弦歌且看河阳花，寂寞何如天禄阁。
送江辰六令益阳
作者：施闰章
朝代：明
体裁：七言律诗

文通别恨旧难禁，把臂重经十载心。青草湖边欢解甲，桃花江上许鸣琴。行春好问浮丘近，怀古时过湘水吟。同赴征车君独去，高秋寂寞楚云深。
送汪友月归歙
作者：施闰章
朝代：明
体裁：五言律诗

万山黄叶路，乱定一人归。书帙增多少，家园认是非。画从时辈乞，心入世情稀。旧业中丞后，风流属布衣。
送汪孝观是同年汪玉涛子
作者：施闰章
朝代：明
体裁：五言律诗

萧然送子去，江路是新秋。年少始为客，身孤难久游。辛勤负米意，衰白倚闾愁。故旧应相念，无劳双泪流。
送汪舟次检讨册封琉球
作者：施闰章
朝代：明
体裁：古风

九州丘垤海为坳，人生牖下如蛴螬。眼前马首皆风涛，恨不乘槎万里潮。海隅日出归神尧，分圭锡命仰天朝。皇华特简称人豪，诸侯负弩拥星轺。牙樯锦缆随灵飙，如山巨舰轻鸿毛。玉节龙旂光气高，鞭蛟驭螭不敢骄。岛屿苍茫纷动摇，扶桑咫尺森高标。安期松子来招要，珠宫贝阙浮烟霄。横空鳌背凌山椒，喷沫长鲸风雨交。伐鼓中流吹玉箫，渊客阳侯惊叫号。天清浪静无尘嚣，澄波万顷堆琼瑶。鲛人出舞呈冰绡，殊方属国迎旌旄。曰臣北面瞻斗杓，厥贡珊瑚兼宝刀。任生长啸且钓鳌，閒看风物纪风谣。往来破浪歌兰桡，海赋玄虚将见嘲。
送汪郡丞之秋浦
作者：施闰章
朝代：明
体裁：七言律诗

东风初拂柳条斜，南去褰帷傍水涯。旧掌图书开秘府，新辞禁苑放仙槎。梦中起草还三殿，楼上看山是九华。秋浦题诗怀李白，江城满眼正飞花。
送汪颙若发若下第归江南
作者：施闰章
朝代：明
体裁：五言律诗

怜君兄弟好，射策壮心违。且酌江头酒，重开竹里扉。草随征马绿，春与故人归。旧业阳坡上，朝朝倚翠微。
送沈天士营葬其伯氏雨花台畔
作者：施闰章
朝代：明
体裁：七言律诗

严飙昨夜动江城，江上归帆带雪行。车笠旧交皆失路，鹡鸰遗痛一吞声。牛眠新卜雨花地，马鬣重伤挂剑情。正学祠边留短碣，他年侠烈好齐名。
送沈治先归里
作者：施闰章
朝代：明
体裁：五言律诗

老友如君少，君归奈若何。长贫才不尽，临别恨偏多。世事输农圃，乡心系薜萝。姑山存旧业，作计莫蹉跎。
送沈绎堂·其一
作者：施闰章
朝代：明
体裁：古风

回飙振高树，城阙发微凉。故人持节去，行行之大梁。伊洛方横流，四野何汤汤。徘徊三太息，岂辞征路长。束发结华绶，梧桐生高冈。煌煌丹凤姿，宁从鸿鹄翔。逍遥聊放意，脂车褰我裳。
送沈绎堂·其二
作者：施闰章
朝代：明
体裁：古风

夙昔频宴会，好音动京国。握手众人中，抗言各努力。落日下燕台，行云去不息。一觞未及斟，忼慨泪沾臆。双鹤鸣前林，烈风分羽翼。振衣蹑嵩高，延颈睇北极。拳拳复何言，但有加餐食。
送洪瑞玉司理韶州
作者：施闰章
朝代：明
体裁：七言律诗

春风万里送行舟，度岭搴帷百粤收。客路应从庐岳过，词人更得曲江游。蛮溪竹布来墟市，仙岫芙蓉绕郡楼。乱后遗黎须解网，天南瘴疠莫深愁。
送潘仙客同年使粤西
作者：施闰章
朝代：明
体裁：七言律诗

冻柳疏梅雪涨溪，使舟又入楚天西。洞庭过尽湘流碧，桂岭回看衡岳低。石室玲珑魑魅笑，江花窈窕鹧鸪啼。星轺旧忆经行处，一路凄清听鼓鼙。
送焦荆岩都谏分宪蓟宁
作者：施闰章
朝代：明
体裁：七言律诗

雪霁燕山照眼新，西行千骑正阳春。汉庭特美循良传，圣代元推岳牧臣。晋水声名看揽辔，都亭丰采忆埋轮。当年谏草心犹壮，倘有民艰拟重陈。
送犀公入西林
作者：施闰章
朝代：明
体裁：五言律诗

龙沙飞锡杖，远过匡山陲。江路月明夜，湖帆风正时。问岩攀佛手，洗钵近天池。会叩禅扉去，浮云未可期。
送狄文止水部视学楚中
作者：施闰章
朝代：明
体裁：七言律诗

花发燕山送别时，武昌杨柳万条垂。矶留黄鹄仙人阁，水绕青山夏禹祠。骚客旧矜歌郢曲，楚天无恙足江蓠。风流水部多能事，遥计南征定有诗。
送王仲昭舍人
作者：施闰章
朝代：明
体裁：七言律诗

同心愁见别筵频，不分东风柳色新。官比冯唐犹未老，才如王粲肯依人。交游早岁名沧海，词赋连年入紫宸。谁念平津旧宾客，扁舟归卧五湖春。
送王仲昭还武林
作者：施闰章
朝代：明
体裁：五言排律

武林多逸俊，之子旧峥嵘。浩荡游京洛，艰难亟友生。荒亭金凤渚，古寺石龙城。一月诗盈帙，双江水共清。翩翻看翡翠，怒掣走长鲸。赏惬沧洲趣，交游白首情。离心百结苦，归棹片云轻。身世宜丛桂，江天止杜蘅。怀人书懒作，拙吏计无成。惟有萧滩月，随君湖上明。
送王公搢之闽中就故人刘润伯
作者：施闰章
朝代：明
体裁：古风

少年强解事，奋舌论声诗。盛年如流水，一往不及追。守穷悲气结，徇禄伤神疲。出处共老丑，江海还别离。瘴乡今暑雨，客子傍鲸鲵。恃有平生友，倾身怜故知。金盘荐丹荔，仙岫攀武夷。行矣四方志，毋为牖下儿。
送王备五令永兴
作者：施闰章
朝代：明
体裁：五言律诗

共舫忆江湖，分襟野兴孤。声名燕市客，吏隐楚山隅。僻地弦歌得，高斋鱼鸟俱。他时凭驿使，倘肯问潜夫。
送王季鸿孝廉归吴下
作者：施闰章
朝代：明
体裁：五言律诗

谁言君失意，归路入江烟。举网供鲈鲙，牵舟刈渚田。门临虎阜月，家就惠山泉。剩有诗篇在，狂歌不用传。
送王怀人亦世兄弟归汉阳
作者：施闰章
朝代：明
体裁：古风

王家兄弟天下少，高歌激楚长安道。武昌明月洞庭云，超然出入君怀抱。繁花落尽秋草腓，鹦鹉洲边鸥鹭飞。弱冠上书成老大，敝裘何处寻渔矶。莫学萧条汉阴叟，掉头抱瓮都忘机。
送王挺生令荔波
作者：施闰章
朝代：明
体裁：五言律诗

秋色满平津，征帆去苦辛。一身烽火地，万里瘴江人。野阔天无雁，城荒洞有民。分符到殊俗，努力是王臣。
送王明府之旌德兼忆方位三诸子
作者：施闰章
朝代：明
体裁：七言律诗

握手知君友道存，之官风物正堪论。城边云气梓峰出，望里莲花黄岳尊。种芋山田千树杪，沿溪水碓万家村。旧游此地无穷忆，为访诸生在荜门。
送王晋刘编修视学中州
作者：施闰章
朝代：明
体裁：七言律诗

论文不厌出承明，祖帐倾城太史行。地拥天中回北极，才推邺下抗西京。衔杯风雨黄河出，拄笏云霞少室晴。若过夷门应伏轼，抱关倘有一侯生。
送王望如之泉州
作者：施闰章
朝代：明
体裁：七言律诗

新安水急去潺湲，驿路孤舟鸥鸟间。过岭丹黄枫万树，渡江虚白雨千山。海潮远色连官阁，石乳甘泉驻客颜。诸将楼船纷羽檄，刺桐花下几回閒。
送白仲调典闽试
作者：施闰章
朝代：明
体裁：古风

蛟室有珠渊，沧海何滉瀁。鲸波况复恶，物色无象罔。之子洵南金，亮节蕴玄赏。夙昔戒星轺，干戈滞征鞅。踰年报廓清，八纮恢遐壤。帝曰廷评俞，申命汝再往。山海远驰驱，心目弥旷朗。于乎烽火馀，逢掖散榛莽。艺苑收菁华，王风肆弘长。闽南富图籍，輶轩好搜网。史乘方载笔，愿资闻见广。前路践残雪，归帆荡轻桨。江甸多耆旧，钟山绰偃仰。行矣崇令闻，亦足张吾党。
送祖上人之溧水精舍地有东庐山
作者：施闰章
朝代：明
体裁：五言律诗

眼前真静者，几辈却输君。旧洗龙池钵，行随濑水云。无言能说法，高坐自离群。知傍东庐住，清钟何处闻。
送秦广德石林
作者：施闰章
朝代：明
体裁：五言律诗

五马莫踟蹰，春云满客途。川原入桐汭，风俗近姑苏。田税蚕桑足，衙斋鱼鸟俱。北山有耆旧，还肯式庐无。
送程昆崙之任耀州
作者：施闰章
朝代：明
体裁：七言律诗

曾与焦山作主人，重邀华岳□比邻。双旌去路家园近，绿鬓专城雨露新。官舍酒樽还北海，帝京词赋本西秦。经过莫惜登临兴，玉女峰头置此身。
送程碧海明府之旌阳·其一
作者：施闰章
朝代：明
体裁：五言律诗

南行仙吏好，秋色照离尊。黄菊满江驿，青山攒县门。高田千岭遍，小郭万家存。父老徯旌旆，应沾召杜恩。
送程碧海明府之旌阳·其二
作者：施闰章
朝代：明
体裁：五言律诗

琅琊曾卧治，闽海出群才。抗节贼中见，分符江上来。山多风土厚，心远匣琴开。郭外西峰寺，行吟定几回。
送筑岩归里
作者：施闰章
朝代：明
体裁：古风

山园旧业姑山下，抱书未肯事躬稼。策名几载贡廷阙，掉头不出耻干谒。坐吟门径长蓬蒿，平生意气许吾曹。岱宗夜见三更日，蠡泽秋凌万顷涛。玉笋峰前柳成絮，故人鼓柁东归去。一旬积雨云未开，江蓠乍绿江声来。那堪昨夜牡丹发，正照今朝送别杯。
送筠上人自吴门移锡玉峰次大可韵
作者：施闰章
朝代：明
体裁：五言律诗

久坐生公石，应同弥勒龛。别峰还独往，高论许谁参。人结莲花社，诗分贝叶函。看君成夙悟，宁待老瞿昙。
送简谦居之右江
作者：施闰章
朝代：明
体裁：七言律诗

龙江象郡路何长，岭峤今非瘴疠乡。南楚销锋诸洞静，春风拥传百花香。濯缨钴鉧潭还在，酹酒罗池庙未荒。挥手离亭莫惆怅，中朝才彦半门墙。
送罗安福归闽
作者：施闰章
朝代：明
体裁：古风

征途一何长，别晷一何促。游宴未终朝，鼓棹发江隩。解组且咏歌，抗言反初服。因人振归策，孤宦绝僮仆。作书叙情愫，恻恻不能读。天南春风早，山水日夜绿。行就芙蓉山，结庐俯深谷。褐被不辞苦，谁念玉在璞。延目睇高翮，搔首起踯躅。
送罗弘载
作者：施闰章
朝代：明
体裁：古风

闻君有别业，远在稽山隅。白云南接葛洪井，绿水还临康乐湖。湖边山下读书好，杂花奇树连芳草。殷勤为我渡钱塘，西泠尊酒同倾倒。与子契阔已八春，囊中诗句转清新。少年策名应努力，莫羡桃源洞里人。
送罗渐逵宰宜阳
作者：施闰章
朝代：明
体裁：五言律诗

劳劳频送客，送子怅如何。女几晴云散，黄河春水波。岁登轻井税，地僻好弦歌。召伯甘棠在，应知惠政多。
送翁克凡同年兼怀刘觉岸
作者：施闰章
朝代：明
体裁：五言律诗

留客知无计，伤离苦太频。朔风双短鬓，寒雨独归人。吴甸乡关晚，燕山旅食春。如逢刘子骥，为报欲垂纶。
送耦长归宣城
作者：施闰章
朝代：明
体裁：古风

期君别在重阳后，才过中秋即分手。暮雨寒凝閤皂云，朔风吹折萧滩柳。少年卓荦羞腐儒，览胜扁舟放五湖。朝吟彭蠡夕滕阁，大者琬琰小明珠。春晴坐我竹亭下，日见青山满官舍。藜床枕藉尽风骚，银管丹黄穷午夜。分灯有客共联吟，韩孟高梅势相亚。人皆叹尔倾城姿，愁绝娉婷犹未嫁。相看青鬓易成丝，百年少壮能几时。千钧强弩会须发，陆殪虎豹水蛟螭。爱尔芙蓉艳朝日，长歌为我散愁疾。嗛嗛寸心两不忘，共采春华佩秋实。
送耿逸庵副使归登封
作者：施闰章
朝代：明
体裁：古风

拙疾赧徇禄，羡君早旋归。东西两契阔，良会经年稀。章江复相见，正值江花飞。来饮旴江水，还忆嵩山薇。郁此万古怀，卷舒各有时。家园傍少室，坐卧延清晖。何年一相访，行与浮云期。
送胡鹿起颁诏楚中
作者：施闰章
朝代：明
体裁：五言律诗

黄鹤楼边望，频年堠火红。使星衔凤诏，战地满春风。客馆江花里，乡园驿路中。輶轩咨国计，谁奏未央宫。
送胥明府入为兵部督捕
作者：施闰章
朝代：明
体裁：古风

鹢首扬双旌，天路振高翮。昔为岩邑长，今为粉署客。薄饮樽不倾，离绪纷累积。君鸣武城弦，我践澹台迹。款恳眷馀欢，风义陈在昔。但令膏雨流，庶几毫发益。烈风吹蒲苇，黾勉作磐石。至今恺悌声，祖帐填广陌。蔼蔼敬亭云，送君远行役。汉廷执法严，于张有遗泽。明慎酬主恩，愿言敬朝夕。
送范平万归宝应
作者：施闰章
朝代：明
体裁：七言律诗

汗漫何曾学比丘，清斋高论自风流。园林久爱湖边好，书卷閒随阙下游。垂老梦飞还五岳，及春吟好且孤舟。看君剩有清尊兴，岁俭江田秫可收。
送范祖生司理南康
作者：施闰章
朝代：明
体裁：七言律诗

孟博孤标未易攀，双旌南去就匡山。千寻瀑布虚无里，九叠屏风杳霭间。绕郭渔樵行处见，傍湖鸥鹭趁人还。向来鹿洞藏书处，弭节披榛倘暂閒。
送莆田余全人
作者：施闰章
朝代：明
体裁：古风

海隅有珍木，翩翩雏凤栖。羽翼何皎洁，文采纷陆离。飞来集庭树，四坐生光辉。春华方馥郁，奋翰疾如驰。绸缪慕高义，慷慨心相知。南楼置斗酒，星汉何参差。摇落感秋节，少壮真良时。努力策骐骥，掣电谁能追。浮云会当合，毋使中心违。
送莱阳姜公子学在还吴门
作者：施闰章
朝代：明
体裁：五言律诗

泪尽陵阳路，魂惊吴会行。乍归仍是客，独去转随兵。暑雨浦云暗，夜潮江月生。扁舟数漂泊，谁念旅人情。
送萧鹤闻孝廉归天中
作者：施闰章
朝代：明
体裁：五言律诗

归计成秋暮，羁栖旧掩关。催人来白雁，留客仗青山。洛下移家远，天中采药閒。敬亭云欲散，多为送君还。
送董玉虬行人使延绥
作者：施闰章
朝代：明
体裁：五言律诗

乍见难为别，深秋况远行。霜前催客思，关外问王程。玉节黄云护，星轺画角鸣。请君歌出塞，莫动故园情。
送董苍水
作者：施闰章
朝代：明
体裁：古风

野客爱江海，踯躅愁长安。一樽歌别曲，四月商飙寒。君昔寄诗满纨扇，到今头白欢初见。春水遥连三泖深，谁信相思泪如霰。当阳圣主渴贤才，闻君高卧机山隈。诏书络绎搜草泽，诗篇叱咤生风雷。车马黄埃那可歇，交游冠盖喧城阙。花筵纵饮数论文，灯市联吟曾踏月。晨夕招寻通巷陌，朔风忽送南归客。江乡岁俭兴难孤，旧酿床头馀几石。眼前词伯纷蹉跎，自言垂老变风多。倦游闽粤复燕蓟，长悲烽燧思烟萝。于乎，似尔不悲将奈何。云间故人寥落久，梅花书屋思老友。无计从看黄浦云，临岐恨折青门柳。
送蒋波澄·其一
作者：施闰章
朝代：明
体裁：七言绝句

西陵词客共招邀，三径无端归梦遥。倘忆黄金台畔路，濯缨应爱浙江潮。
送蒋波澄·其二
作者：施闰章
朝代：明
体裁：七言绝句

十年音驿断金沙，学士门前有暮鸦。在日怜君君念旧，悬知问讯一停槎。
送蓝侍读备兵闽中
作者：施闰章
朝代：明
体裁：七言律诗

按节鸣驺出帝京，幔亭秋暮远含情。炎方绿树霜中见，水驿青山画里行。海近戈船连绝岛，月明刁斗宿孤城。王师此日资筹策，草檄词臣会请缨。
送蔡玉及游湾沚
作者：施闰章
朝代：明
体裁：五言律诗

辞嚣出城郭，倚棹复溪湾。风笛荷花外，渔灯苇叶间。乡关行不远，书画老难閒。计日清秋好，重登何处山。
送蔡莲西出守太原
作者：施闰章
朝代：明
体裁：七言律诗

雪后长安酒数杯，送君作郡早梅开。绾符疆土雄三晋，露冕云山接五台。石室好将蝌蚪辨，烽烟莫遣雁门来。并州疾苦今谁问，还仗中郎旷代才。
送薛行屋宗伯还山
作者：施闰章
朝代：明
体裁：五言排律

拂衣谢燕市，矫步还嵩高。出饯倾三辅，思归动六曹。恩荣今贺监，赋颂旧王褒。令子龙门贵，传家郢雪操。洞门馀石髓，岩雾裛金桃。紫蔓褰春服，黄鹂劝浊醪。羲农从白首，天地且秋毫。他日寻王屋，重披仲蔚蒿。
送表弟马文虎
作者：施闰章
朝代：明
体裁：古风

山中松与柏，有时相抱生。与子共本根，能忘骨肉情。中情苦难言，一官忧患并。常恐素丝染，抱疴思归耕。临觞未及醉，挥手送子行。持此心耿耿，归照双溪清。去帆忽缅邈，流涕沾冠缨。
送袁卓湄游晋中
作者：施闰章
朝代：明
体裁：古风

浮云不得住，薄言踰太行。临风会当发，车轮转中肠。拙宦苦倔强，尔我略相当。操刀不自割，依人复何望。邗江一月雨，夏寒如陨霜。隔巷频枉存，辛苦争篇章。向平婚嫁迫，万事贫可伤。凤凰求竹实，鸿鹄谋稻粱。气类苟相感，宁辞征路长。
送袁杜少假归省觐
作者：施闰章
朝代：明
体裁：七言律诗

客中不分送归频，却羡高堂戏彩身。子舍尚分官酿酒，板舆犹及故园春。别时弱柳牵愁早，中路繁花照眼新。垂老挍书应念我，独将苍鬓受淄尘。
送裘敬亭侍御视鹾两淮
作者：施闰章
朝代：明
体裁：七言律诗

争传如虎殿中身，特简持筹宠命新。财赋东南半煮海，都亭风义见埋轮。芜城染翰馀清兴，月夜吹箫定几人。谁念古今佳丽处，高门大贾总家贫。
送许菊溪通政按察江南
作者：施闰章
朝代：明
体裁：五言律诗

节使外台尊，风流近侍存。须令执法地，益见圣朝恩。六代供词翰，三山入酒樽。南行漫回首，早晚又金门。
送豫章吴星若之大梁兼寄讯魏惟度客舍
作者：施闰章
朝代：明
体裁：七言律诗

残冬谁肯滞它乡，秋雨篇中旅思长。庐岳烽传愁近楚，蓟门雪霁更游梁。天寒瓠子收鲸浪，春到梅花傍客装。为问闽南遗老在，十年分手鬓全苍。
送贺桐意令深泽
作者：施闰章
朝代：明
体裁：五言律诗

驱马滹沱上，城边柳色春。好将花县地，先报白头亲。治行家风在，租庸里俗淳。忆曾同讲席，君肯让前人。
送邓孝威
作者：施闰章
朝代：明
体裁：五言律诗

不捧毛生檄，将归却拜官。谁知簪笔客，仍弄钓鱼竿。诗卷馀编暇，江乡晚计宽。莱衣今赤绂，白发笑相看。
送邵子湘游东牟
作者：施闰章
朝代：明
体裁：古风

故人去何亟，老泪纷如霰。黄菊酒盈尊，分手罢芳宴。昔别在兰陵，此会在京县。平生惮贵游，涕笑耽窭贱。共坐藤阴下，袒跣把书卷。踏月夜敲门，贻诗朝满扇。掀髯意飞动，隔巷频相见。叹子青云士，生涯守一砚。不种东陵瓜，不求文举荐。逢掖多尘埃，西南犹转战。侧闻贤使君，折柬招才彦。郡阁临蓬莱，海日荡人面。仙都连十洲，蜃市駴百变。观我旧题处，墨沈丹崖遍。奋笔纪后游，当使蛟龙缠。
送郭生洲副使之汉中
作者：施闰章
朝代：明
体裁：七言律诗

梁州形胜自嶙峋，千骑重开宪节新。仙岭连云元枕蜀，汉山积雪俯看秦。烽销戍垒江流稳，鲤脍金盘丙穴春。此地双旌来往熟，长驱不是倦游人。
送钱圣月归甬东
作者：施闰章
朝代：明
体裁：古风

风吹水中蒲，绿叶何离披。君来不相识，颜鬓各已衰。索居逾二纪，惊叹前相持。薄言一尊酒，聊以解渴饥。亲旧四坐满，谈宴成新诗。黄尘蔽沧海，浮云复东驰。东西皆故乡，归去来何时。行矣薄世务，高卧堇山陲。僶俛念所欢，毋使中心违。
送阮怀幼龙同归里
作者：施闰章
朝代：明
体裁：古风

枫叶初黄橘尚绿，骚人并集芙蓉屋。为舞白苧烧华烛，伤心难听骊歌曲。昨接家书今日归，不恨别长恨别促。吾侪放眼争千古，耻论穷达分虎鼠。看君在困能倔强，俯视青云不足取。结客飞扬年少场，卖文为活中心伤。半年官舍诗盈寸，与古作者争毫芒。梅子淹留无一月，病中诗思如冰雪。剪烛连床兴未穷，一时二妙皆离别。霜摧木落风怒号，移觞密坐淹今宵。美人迟暮思公子，君去谁知我郁陶。人生拂意无贵贱，但得同心齐所愿。伯劳西去燕飞东，眼前憔悴君所见。
送陆云士为郏令时令兄荩思仝往
作者：施闰章
朝代：明
体裁：七言律诗

邑有峨嵋胜地偏，到时风物正清妍。千回汝水秋林外，百里嵩云晓幔前。定鼎迹存馀王气，登台乐奏想当年。联翩二陆多能事，应有新诗洛下传。
送陆冰修归海宁
作者：施闰章
朝代：明
体裁：古风

大陆诗传京辇遍，满眼公卿希见面。耸肩抱膝短长吟，羞把文词觅推荐。东西学士苦相留，一朝兴尽成掉头。手携襆被捲书画，出门便欲凌沧洲。君家旧业连东海，赭山翠壁争碨磊。捲帘几阁坐风涛，荡胸日月生光采。谁能破浪斩鲸鲵，含愁攘臂号真宰。昨年邸舍吾比邻，袒跣相索无昏晨。东亭看月许真率，狂歌雅韵何纷纶。新声共道谐金石，吾爱开襟见冰雪。酸风苦雨不嫌多，怒流直抉天河裂。于乎交道今何如，与为轻薄宁粗疏。纵令交尽天下士，不如自著枕中书。庭前秋色催碧梧，送君斗酒那可无。归心我亦怀东吴，莫忘江头双鲤鱼。
送陆处实进士教授宛陵
作者：施闰章
朝代：明
体裁：五言律诗

知子平原后，怀才与世疏。心轻虎观席，手著龙门书。纵饮贫长醉，择官閒有馀。扁舟宛溪去，一为问吾庐。
送陆翼王
作者：施闰章
朝代：明
体裁：七言律诗

春灯夜月共高歌，大陆才名谁复过。自有公卿能结袜，肯抛林壑换鸣珂。墙东避世徵车重，箧里钞书秘本多。作客郡斋仍邑里，五湖烟棹兴如何。
送陆荩思归武林兼慰悼亡之感
作者：施闰章
朝代：明
体裁：七言律诗

悬装入洛又南旋，驿路凉风客鬓边。贳酒恨孤河朔饮，高歌忆共武林船。人誇阙下平原赋，箧有闺中锦字笺。谁信清秋游子泪，销魂重续悼亡篇。
送陈公朗宫詹之山东藩使
作者：施闰章
朝代：明
体裁：七言律诗

侍从承恩出建章，驱车碣石近扶桑。玺书特简东藩重，剑佩犹馀御苑香。九服山川宗海岱，千年词赋诵灵光。淋漓况有龙蛇笔，日观峰头勒几行。
送陈北山之南阳
作者：施闰章
朝代：明
体裁：七言律诗

僧庐相见把诗论，湖海风流吏隐存。此去濯缨临淯水，旧游飞盖满梁园。行吟驿路河声转，坐啸官斋夏木繁。为问南阳名士在，卧龙冈畔好开樽。
送陈太士归·其一
作者：施闰章
朝代：明
体裁：五言律诗

文字推能手，皋比合抗颜。论交满京雒，归梦旧湖山。水驿黄尘外，荷风画舫间。白公堤畔柳，何日得同攀。
送陈太士归·其二
作者：施闰章
朝代：明
体裁：五言律诗

吏隐馀书卷，山川得雉城。茶看峒岕摘，人入画溪行。采药老能健，授经閒自清。陆皮游咏地，雅调有诸生。
送陈纬云
作者：施闰章
朝代：明
体裁：七言律诗

比邻斗酒数同倾，忽漫关河是客程。木落地看三晋远，云开山见太行晴。单车诗思从霜雪，半路官斋接弟兄。待到春风回骑好，江城还遂故乡情。
送陶在鲁别驾归山阴
作者：施闰章
朝代：明
体裁：七言律诗

城东春草日芳菲，共饯单车向越归。宦薄田园三径在，心閒江海二毛稀。敬亭山下云随马，贺监湖边水绕扉。颇忆含香青琐闼，可能长卧钓鱼矶。
送韩元少侍讲归营先墓葬事
作者：施闰章
朝代：明
体裁：古风

缨组成长物，文章世所须。群流靡蔓草，雅唱谁枝梧。清时冠甲第，制作韩侯殊。振笔一长啸，掉头无万夫。金台骋騕袅，驽马皆惊呼。主恩亲讲幄，士类罗璠玙。到今藉湜辈，接席纷生徒。下直懒车骑，高坐环群书。一日梦故山，归心满五湖。思营京兆阡，言返班生庐。凉风初拂树，零雨方载涂。不愁征路远，但念吾侪孤。南国有羁客，侧足私踟蹰。
送顾赤方还蕲州·其一
作者：施闰章
朝代：明
体裁：五言律诗

故人看又去，羁客坐含愁。空手不成醉，何年同后游。才偏称野史，名已遍皇州。旧国烽烟里，休登黄鹤楼。
送顾赤方还蕲州·其二
作者：施闰章
朝代：明
体裁：五言律诗

强起非君志，京华空复春。懒充虎观客，閒许鹿门身。冠盖看今日，湖山让此人。狂歌自通隐，未老岂长贫。
送饶与立归宁邑
作者：施闰章
朝代：明
体裁：七言律诗

夹路垂杨送客归，藤花竹叶绕岩扉。弦歌彦会存吾道，生死交情见布衣。乍聚燕关重款款，行经阙里定依依。鸡山石室多耆旧，童冠春风愿莫违。
送高少司寇念东先生归淄川·其一
作者：施闰章
朝代：明
体裁：七言绝句

朝辞阙下暮山隈，襆被行歌酒一杯。莫道先生归去晚，十年前已乞身来。
送高少司寇念东先生归淄川·其七
作者：施闰章
朝代：明
体裁：七言绝句

淄水盈盈傍锦湖，春来桃李覆菰蒲。花前野酌容谁伴，觅得香山九老无。
送高少司寇念东先生归淄川·其三
作者：施闰章
朝代：明
体裁：七言绝句

晨趋阊阖每愁迟，叉手官曹自咏诗。此后閒吟高枕得，山青云白捲帘时。
送高少司寇念东先生归淄川·其二
作者：施闰章
朝代：明
体裁：七言绝句

东山再起志多违，才应徵书又拂衣。喜脱朝簪官好在，白头犹荷主恩归。
送高少司寇念东先生归淄川·其五
作者：施闰章
朝代：明
体裁：七言绝句

斋厨滋味止齑盐，此日归装转不廉。虎穴凤毛来万里，无官有子一时兼。
送高少司寇念东先生归淄川·其八
作者：施闰章
朝代：明
体裁：七言绝句

诗篇别是高常侍，怀抱应同陶隐居。来岁春风刚七十，归田馀兴著何书。
送高少司寇念东先生归淄川·其六
作者：施闰章
朝代：明
体裁：七言绝句

星轺见说登衡岳，芒屩重看过岱宗。海畔群山青满眼，杖藜笑指两三峰。
送高少司寇念东先生归淄川·其四
作者：施闰章
朝代：明
体裁：七言绝句

中书廿四考何如，把卷松根烂醉馀。仙佛高谈长在口，那知戴笠与乘车。
送高念侣同年之官岭南
作者：施闰章
朝代：明
体裁：五言律诗

久别羊城路，因君忆旧游。瘴来诸岭夕，雨急百蛮秋。卉服迎旌节，乡心满驿楼。明年还北阙，莫向日南愁。
送高郡丞苍岩还新安
作者：施闰章
朝代：明
体裁：七言律诗

方春握手忽春馀，风雨陵阳坐读书。旧忆清尊开郡阁，频烦小队问吾庐。莲峰云送江帆远，虎阜花吟露冕初。吴会山川文物在，能诗常侍兴何如。
送高阮怀入都
作者：施闰章
朝代：明
体裁：古风

春风正骀荡，驱马言北征。清时尚文治，对策收董生。叱咤翔艺苑，俊伟倾公卿。富贵不足言，郁纡伤我情。与子平生交，篇翰纷纵横。仙峤穷闽越，日观揽蓬瀛。所至必有作，惨澹尔经营。怀愁啸哀狖，奋舌吞长鲸。慨欣相倚藉，如鸟谐嘤鸣。家居牵百事，旬月旷逢迎。在近且契阔，去远谁合并。愿子好自爱，流声传帝京。
送高阮怀归里兼讯大美季升杓司幼龙诸子
作者：施闰章
朝代：明
体裁：古风

明湖六月荷花香，宛溪故人归故乡。折柳饯君各未醉，凭阑日暮立相望。与君少长生同里，共许词场执牛耳。彩毫灼灼耀春葩，双瞳湛湛悬秋水。千里绸缪更契阔，论交夜夜灯花落。欲歌归泣君同声，相知不复然疑作。子今归去石城秋，明月秦淮青雀舟。桂华窈窕芙蓉发，高歌一曲凌沧洲。白门岁丰多酿酒，青钱三百沽一斗。旋脍鲈鱼剥新栗，此时还忆劳人否。同心更有蔡与梅，穷愁襟抱向谁开。归去相看应大笑，新诗一句一倾杯。
送鹿芝阳宰宜漳
作者：施闰章
朝代：明
体裁：五言律诗

不远飞凫地，知君捧檄情。山川纡楚塞，风物总江城。梦绕高堂切，心涵二水清。好令烽火后，弦诵有遗声。
送麻天为归里
作者：施闰章
朝代：明
体裁：五言律诗

才健能高卧，家贫始欲愁。素心千里见，多难一身留。风雨添人老，江山慰客游。战船今满眼，何处泊孤舟。
送黄鸥湄宫詹之任楚辖
作者：施闰章
朝代：明
体裁：五言律诗

睿虑方南顾，雄藩领上游。滇黔荒服控，财赋旧臣谋。极浦江蓠绿，连天汉水流。持筹倘暇日，一问庾公楼。
送黎愧曾司理奉裁还汀州
作者：施闰章
朝代：明
体裁：七言律诗

翠微楼上推仙吏，青草湖边忆故乡。山色远穿百粤险，滩声曲过九龙长。清时无事官应简，才子閒居懒不妨。便向东山营别墅，莫将华发对沧浪。
送龙胪先宰遵化
作者：施闰章
朝代：明
体裁：五言律诗

才誉南金重，分符古北平。严城切畿辅，茂宰易声名。土沃屯兵在，官劳策马行。温泉清可爱，正好濯尘缨。
送龚芝麓先生使岭南
作者：施闰章
朝代：明
体裁：古风

徂暑惊朔吹，阴云蔽平原。执义感绸缪，相送不能言。鸾凤一垂翅，孤飞多险艰。三江涉波涛，五岭阻巑岏。依依去国恋，缠绵悽肺肝。罗浮海东曲，铜柱天南端。方物志草木，濡翰资清欢。毋耽汗漫游，驱车愁岁寒。
逆旅壁上和广陵女子李芝娘
作者：施闰章
朝代：明
体裁：七言绝句

蛾眉蝉鬓尽黄沙，拚损红颜懒自遮。犹恐残花无定□，□□□□□□□。
途中怀刘润伯都使
作者：施闰章
朝代：明
体裁：五言律诗

他乡会聚难，一月病相看。意气逢人尽，风霜念我寒。世愁沧海变，交重白头欢。莫漫凭医药，加餐好自宽。
途中望西山
作者：施闰章
朝代：明
体裁：古风

黄沙满襟袖，客怀无一展。时梦江南游，青山情不浅。今晨觉爽气，悠然见绝巘。矗矗既崚嶒，邈邈何旷缅。塞垣千里接，白云共舒卷。霁色落长安，空翠无近远。赏心谁与谐，灵境终当践。虽无薜萝衣，一洗风尘眼。
途中烈风示彦恪
作者：施闰章
朝代：明
体裁：五言律诗

追随初涉远，捲地朔风寒。颜面经旬改，衣裘此日单。并驱依好友，积倦懒朝餐。弧矢男儿志，毋嗟行路难。
逢人归姑山寄沈公湛
作者：施闰章
朝代：明
体裁：五言律诗

一年疏见面，客馆旧比邻。借问愁中发，还悲乱后人。路难妻子累，身隐稻粱贫。何处渔樵得，南湖秋水滨。
逢南浦客寄周伯衡宋其武
作者：施闰章
朝代：明
体裁：七言绝句

寒江独夜强衔杯，念旧悲秋日几回。南浦朝朝多驿使，相思不寄一诗来。
逢武昌孟孝廉兼忆王山长怀人二广文时并将赴公车
作者：施闰章
朝代：明
体裁：古风

二十年前见文字，气作长河捲平地。二十年后看眉宇，皎如玉树凌孤屿。江亭把臂心胸开，系舟斗酒相徘徊。探怀自具五色笔，置身岂少黄金台。气结肠回说不得，清秋鸿雁飞南北。洞庭波阔九嶷深，彼美何由见颜色。郑虔莫恨老青毡，司业年来乏酒钱。相逢为道相思处，白鹭洲边乌桕树。
遁圃荷池
作者：施闰章
朝代：明
体裁：古风

名园涉已屡，晚坐凌潺湲。芙渠发丹萼，翩翩修渚间。倚槛方命酌，暮鸟已飞还。好月出疏柯，照我游子颜。水静众芳歇，风收林影閒。永夕澹忘归，心赏难为言。髣髴见峰色，云是子瑶山。惆怅尘中人，可望不可攀。
道中折桃花
作者：施闰章
朝代：明
体裁：七言绝句

河朔风沙白日黄，桃花独笑短篱旁。一年春色惟看汝，驻马谁能不断肠。
道乡台
作者：施闰章
朝代：明
体裁：七言绝句

冯轩岳麓洞庭开，明月湘江夜月来。逐客莫忘贤太守，孤峰留得道乡台。
遗王安节斗酒索画得报诗
作者：施闰章
朝代：明
体裁：七言律诗

素交零落石头城，暂住长干旧恨生。顾影自倾同栗里，分杯君合胜公荣。雨窗秃笔青山出，江阁开云好句成。王谢风流看未歇，暮烟归棹满离情。
遣兴
作者：施闰章
朝代：明
体裁：七言律诗

看云种竹草堂身，岁俭时艰甑有尘。佯托啸歌回爨婢，懒将颜色向时人。中年愁老休催老，往日官贫不计贫。犹有穷交责升斗，含情自笑敢辞嗔。
遣忧
作者：施闰章
朝代：明
体裁：古风

岷山滥觞泉，三江成电激。岱宗肤寸云，九州沾雨泽。丈夫志四海，经营负长策。胡为甘独饱，拱手看饥溺。四野多芜田，遗黎寄锋镝。远念平生亲，岁饥多蹙额。节我口腹馀，分之以儋石。少者寄升斗，事微取当厄。犹愧火燎原，沾洒止涓滴。自顾亦何有，薄禄存四壁。
遣病
作者：施闰章
朝代：明
体裁：五言律诗

已识愁为病，愁来奈尔何。俸钱供药尽，官阁坐医多。老树雀频啄，微风江自波。浮生真忝窃，惆怅紫芝歌。
遥和沈康臣曹颂嘉汪蛟门乔石林四舍人迟予未赴之作·其一
作者：施闰章
朝代：明
体裁：五言律诗

残暑槐阴静，夕阳秋气佳。故人兼上客，曲宴复高斋。今古悲歌地，风尘丘壑怀。如何良会隔，独夜坐空阶。
遥和沈康臣曹颂嘉汪蛟门乔石林四舍人迟予未赴之作·其二
作者：施闰章
朝代：明
体裁：五言律诗

露坐从清夜，长吟送浊醪。风骚成底用，天地笑吾曹。倚槛星河出，过桥山月高。招寻怜衮衮，别路首重搔。
遥和王阮亭客部同尔止宿牛首一镫楼见怀
作者：施闰章
朝代：明
体裁：五言律诗

建业六朝寺，春卿足胜游。幽人同永夕，清啸复高楼。月与松林白，江涵天阙秋。遥知相忆处，应听断猿愁。
遥送程湟榛出守桂林
作者：施闰章
朝代：明
体裁：古风

信美金闺彦，五马驱天南。振策过衡岳，鼓枻浮湘潭。题字破崖藓，觅友收瞿昙。荒驿罕徒旅，空天云树参。叠岭郁丛桂，千章间石楠。山川纷殊诡，乍见人未谙。突陷成杵臼，欹锐为圭簪。寒星落岩户，羽客栖洞龛。漓江下阳朔，水色逾蔚蓝。之子骋词翰，如叶饲饥蚕。疮痍悯蛮峤，雨露好濡涵。簿书绰游刃，登望性所贪。青郊时露冕，斗酒携双柑。婵媛有山鬼，大笑使君酣。昔人忧瘴疠，今日美烟岚。地气喜更变，方物资搜探。四时绿叶暗，九月春华含。我昔远行役，有作留二三。藓蚀倘未尽，和歌尔我堪。谁怜阻江介，不及追征骖。
遥闻新安曹使君偕宾僚野饮梅花下
作者：施闰章
朝代：明
体裁：五言律诗

山郡风流客，金门侍从臣。把杯黄海月，露冕练江春。柳叶藏洲寺，梅花杂吏人。旧游携手处，惆怅各芳辰。
遥闻顾赤方见过草堂
作者：施闰章
朝代：明
体裁：古风

楚江狂客来，闽海征夫去。中路见君书，西湖梦君处。君去不可留，江城云树愁。旧游谁见面，几回眠酒楼。欢宴清歌长，老别哀歌短。明月各孤舟，中夜肠应断。
避乱偶还见荒园丛菊方华慨然有作
作者：施闰章
朝代：明
体裁：古风

主人灌园不出门，手裁丛菊沿深村。秋来丛菊花开满，主人避地留虚馆。人间万事逐烽烟，几处青燐生井廛。溪叟潜归暂亡恙，凭谁杯酒酹花前。
避兵涂中作
作者：施闰章
朝代：明
体裁：古风

筑城筑众志，闻难翻弃置。争言锋刃来，剽悍捷奔驷。俘掠空井闾，万屋供烽燧。比户窜无人，羽檄仍叠至。吾庐负东郭，曲徙愧早智。妻孥中夜走，身外皆委地。万钱致一舆，千钱谋一骑。月黑山崎嵚，十步九颠踬。悲风作鬼语，胆落不遑泪。遗我守敝庐，校检及家事。平生所拮据，聚敛苦文字。狂贪戒速成，纸墨阙诠次。浩汗怀千春，一朝成失坠。楼头复何有，藏书盈列笥。乾坤劫火时，此物亦馀累。定分看浮生，福极何就避。
避风入二条港
作者：施闰章
朝代：明
体裁：古风

解维燕子矶，白浪阻征路。横江纡桂楫，曲港截瓜步。一水蓼花洲，夹岸垂杨树。田家开野店，篱菊含秋露。远见栖霞山，青青若回顾。不有石尤风，那尽江村趣。
避风马当
作者：施闰章
朝代：明
体裁：古风

冲飙捲白日，天吴走江甸。万籁号朝昏，惊沙泪如霰。信宿还逡巡，鬒发忽已变。咫尺望中流，孤屿眇不见。彭殇且旦暮，淹速何嗔羡。驱策畏简书，岁月逝将晏。扶摇谁怒飞，徒言笑斥鴳。
邀笛步
作者：施闰章
朝代：明
体裁：五言绝句

长笛数声毕，登车无一言。江潮定何意，故傍客亭喧。
邓元昭万竹园同李屺瞻作
作者：施闰章
朝代：明
体裁：七言律诗

古木丛篁一水隈，百年丘壑首重回。主人避暑深留客，游子看云自举杯。池馆风来莲舫动，山堂径转药栏开。凤皇台上登临地，绝调谁同李白才。
邓元昭同年抵敬亭宴集即行追送一首
作者：施闰章
朝代：明
体裁：七言律诗

荒城会面是离筵，峡石潭边暂系船。皂帽秪今同野客，青山何处不诗篇。开尊寺阁凭春树，分手江帆带夕烟。小谢登临馀胜地，白头相望重流连。
邓元昭同年自白下遗园蔬四瓮
作者：施闰章
朝代：明
体裁：古风

葺荷持作衣，折兰纫为佩。惭非餐霞人，吏隐沧洲内。肉食敢云鄙，嘉蔬性所爱。官斋数武地，手种勤灌溉。土膏异所宜，柔旨良不逮。故人知我怀，携饷千里外。寒浆嚼水晶，翠甲浮玳瑁。嘱妻备旨蓄，泥饮佐高会。闻君复归隐，筑室依松桧。把酒忽三叹，田园久芜秽。城头黛色来，碧嶂千寻在。聊将故山心，耿耿遥相对。